text:
επιφάνειάς τους να μην είναι μικρότερη:
 7.6.2.2.1.
 Σε περίπτωση μονώροφων οχημάτων, του 40 % του συνολικού μήκους του διαμερίσματος επιβατών μετρούμενου παράλληλα προς το διαμήκη άξονα του οχήματος.
 Σε περίπτωση αρθρωτών οχημάτων, η απαίτηση αυτή πληρούται όταν δύο πόρτες των διαφόρων τμημάτων είναι διαχωρισμένες, έτσι ώστε η απόσταση μεταξύ των θυρών να μην είναι μικρότερη του 40 % του συνολικού μήκους του διαμερίσματος επιβατών (σε όλα τα τμήματα).
 Εφόσον μία από αυτές τις δύο θύρες αποτελεί τμήμα διπλής θύρας, η απόσταση αυτή μετράται μεταξύ των δύο πλέον απομακρυσμένων θυρών.
 7.6.2.2.2.
 Σε περίπτωση διώροφων οχημάτων, δύο από τις θύρες που αναφέρονται στο σημείο 7.6.1.1 πρέπει να απέχουν μεταξύ τους τόσο έτσι ώστε η απόσταση μεταξύ των εγκαρσίων κατακόρυφων επιπέδων που διέρχονται από τα κέντρα επιφανείας τους να μην είναι μικρότερη του 25 % του συνολικού μήκους του οχήματος ή του 40 % του συνολικού μήκους του διαμερίσματος επιβατών στον κάτω όροφο· αυτό δεν ισχύει εάν οι δύο θύρες βρίσκονται σε διαφορετικές πλευρές του οχήματος. Εφόσον μία από αυτές τις δύο θύρες αποτελεί μέρος διπλής θύρας, η απόσταση αυτή μετράται μεταξύ των δύο θυρών που απέχουν περισσότερο μεταξύ τους.
 7.6.2.3. Οι έξοδοι (σε κάθε όροφο εάν πρόκειται για διώροφα οχήματα) τοποθετούνται έτσι ώστε ο αριθμός τους εκατέρωθεν του οχήματος να είναι ουσιαστικά ο ίδιος. (Αυτό δεν συνεπάγεται την ανάγκη διάθεσης πρόσθετων εξόδων πέραν του αριθμού που καθορίζεται στο σημείο 7.6.1). Οποιεσδήποτε έξοδοι πέραν του ελάχιστου απαιτούμενου αριθμού δεν χρειάζεται να είναι ισάριθμες σε καθεμία από τις δύο πλευρές.
 7.6.2.4. Τουλάχιστον μία έξοδος πρέπει να τοποθετείται είτε στην οπίσθια όψη είτε στην εμπρόσθια όψη του οχήματος αντίστοιχα. Για τα οχήματα της κλάσης I, και για τα οχήματα με οπίσθιο μέρος στο οποίο η είσοδος επιβατών είναι αδύνατη, η παρούσα διάταξη πληρούται εφόσον υπάρχει μία καταπακτή διαφυγής. Στα διώροφα οχήματα, η απαίτηση αυτή ισχύει μόνο για τον άνω όροφο.
 7.6.2.5. Οι έξοδοι επί της ιδίας πλευράς του οχήματος πρέπει να είναι κατάλληλα κατανεμημένες κατά μήκος του οχήματος.
 7.6.2.6. Επιτρέπεται μία θύρα στην οπίσθια όψη του οχήματος εφόσον δεν πρόκειται για θύρα επιβατών.
 7.6.2.7. Όταν υπάρχουν καταπακτές διαφυγής, αυτές τοποθετούνται ως εξής: εφόσον υπάρχει μία μόνο καταπακτή, αυτή πρέπει να βρίσκεται στο μεσαίο τρίτο του διαμερίσματος επιβατών, ενώ εφόσον υπάρχουν δύο καταπακτές, αυτές πρέπει να έχουν μεταξύ τους απόσταση τουλάχιστον 2 m μεταξύ των πλησιέστερων ακμών των ανοιγμάτων επί μίας γραμμής παράλληλης προς τον διαμήκη άξονα του οχήματος.
 7.6.3. Ελάχιστες διαστάσεις εξόδων
 7.6.3.1. Τα οχήματα της κλάσης I, II ή III πρέπει να πληρούν τις ακόλουθες απαιτήσεις:
 7.6.3.1.1.
 Η θύρα επιβατών πρέπει να έχει άνοιγμα το οποίο να παρέχει πρόσβαση σύμφωνα με τις απαιτήσεις που παρατίθενται στο σημείο 7.7.1 του παρόντος παραρτήματος.
 7.6.3.1.2.
 Η θύρα κινδύνου πρέπει να έχει άνοιγμα ελάχιστου ύψους 1 250 mm και ελάχιστου πλάτους 550 mm.
 7.6.3.1.3.
 Το παράθυρο κινδύνου πρέπει να έχει ελάχιστο εμβαδόν 400 000 mm2. Στο άνοιγμα του παραθύρου πρέπει να είναι δυνατόν να εγγραφεί ορθογώνιο 500 mm × 700 mm.
 7.6.3.1.4.
 Εάν πρόκειται για παράθυρο κινδύνου στην οπίσθια όψη του οχήματος, είτε θα πληροί τις απαιτήσεις που


text:
προβλέπονται στο σημείο 7.6.3.1.3 είτε πρέπει να είναι δυνατόν να εγγραφεί στο άνοιγμα του παραθύρου ορθογώνιο ύψους 350 mm και πλάτους 1 550 mm. Οι γωνίες του ορθογωνίου επιτρέπεται να στρογγυλεύονται με ακτίνα το πολύ 250 mm.
 7.6.3.1.5.
 Η καταπακτή διαφυγής πρέπει να έχει άνοιγμα με ελάχιστο εμβαδόν 400 000 mm2. Στο άνοιγμα του παραθύρου πρέπει να είναι δυνατόν να εγγραφεί ορθογώνιο 500 mm × 700 mm.
 7.6.3.2. Τα οχήματα της κλάσης Α ή Β μπορούν να πληρούν είτε τις απαιτήσεις του σημείου 7.6.3.1 (οχήματα της κλάσης A θα πληρούν τις απαιτήσεις της κλάσης Ι και οχήματα της κλάσης Β θα πληρούν τις απαιτήσεις της κλάσης ΙΙ και ΙΙΙ) είτε εκείνες που περιλαμβάνονται στο παράρτημα 7 σημείο 1.1.
 7.6.4. Τεχνικές απαιτήσεις για όλες τις θύρες επιβατών
 7.6.4.1. Κάθε θύρα επιβατών πρέπει να είναι δυνατόν να ανοίγει εύκολα από το εσωτερικό και το εξωτερικό του οχήματος όταν το όχημα είναι εν στάσει (όχι όμως αναγκαστικά όταν το όχημα βρίσκεται εν κινήσει). Ωστόσο, η παρούσα απαίτηση δεν αποκλείει τη δυνατότητα μανδάλωσης της θύρας από έξω, εφόσον η θύρα μπορεί πάντοτε να ανοιχθεί από μέσα.
 7.6.4.2. Κάθε χειριστήριο ή διάταξη ανοίγματος μιας θύρας επιβατών από έξω πρέπει να βρίσκεται σε απόσταση μεταξύ 1 000 mm και 1 500 mm από το έδαφος και το πολύ 500 mm από τη θύρα. Στα οχήματα των κλάσεων I, II και III, όλα τα χειριστήρια και συστήματα για το άνοιγμα των θυρών κινδύνου από το εσωτερικό του οχήματος πρέπει να απέχουν 1 000 mm έως 1 500 mm από την άνω επιφάνεια του δαπέδου ή της πλησιέστερης βαθμίδας και το πολύ 500 mm από τη θύρα. Οι απαιτήσεις αυτές δεν εφαρμόζονται στα χειριστήρια εντός του χώρου οδήγησης.
 7.6.4.3. Κάθε χειροκίνητη μονάδα θύρας επιβατών, συρόμενη ή περιστρεφόμενη, πρέπει να σύρεται ή να περιστρέφεται έτσι ώστε, εάν η ανοικτή θύρα έρχεται σε επαφή με ακίνητο αντικείμενο ενόσω το όχημα κινείται, να κλείνει.
 7.6.4.4. Όταν μία χειροκίνητη θύρα επιβατών είναι εξοπλισμένη με σύστημα που μανδαλώνει τη θύρα όταν κλείνει απότομα, το μάνδαλο πρέπει να μανδαλώνει σε δύο στάδια.
 7.6.4.5. Στην εσωτερική πλευρά μιας θύρας επιβατών δεν πρέπει να υπάρχει καμία διάταξη που να καλύπτει τις εσωτερικές βαθμίδες όταν η θύρα είναι κλειστή. Αυτό δεν αποκλείει την ύπαρξη μέσα στο κλιμακοστάσιο, όταν η θύρα είναι κλειστή, του μηχανισμού λειτουργίας της θύρας και άλλου εξοπλισμού προσαρτημένου στην εσωτερική πλευρά της θύρας, ο οποίος δεν αποτελεί προέκταση του δαπέδου επί του οποίου στέκονται επιβάτες. Αυτός ο μηχανισμός και ο εξοπλισμός δεν πρέπει να είναι επικίνδυνος για τους επιβάτες.
 7.6.4.6. Εφόσον η άμεση ορατότητα δεν είναι επαρκής, πρέπει να τοποθετούνται οπτικές ή άλλες διατάξεις ώστε να μπορεί ο οδηγός να ανιχνεύει από τη θέση του την παρουσία επιβάτη στην άμεση εσωτερική και εξωτερική γειτνίαση κάθε πλευράς θύρας επιβατών μη αυτόματης λειτουργίας.
 Στην περίπτωση των διώροφων οχημάτων της κλάσης I, η απαίτηση αυτή ισχύει επίσης στο εσωτερικό όλων των θυρών επιβατών και στον χώρο κοντά σε κάθε κλιμακοστάσιο επικοινωνίας στον άνω όροφο.
 Στην περίπτωση θύρας επιβατών στην οπίσθια όψη του οχήματος μέγιστης χωρητικότητας 22 επιβατών,

type: contracts

jurisdiction: EU


text:
η απαίτηση αυτή πληρούται εφόσον ο οδηγός μπορεί να ανιχνεύει την παρουσία ατόμου ύψους 1,3 m το οποίο στέκεται σε απόσταση 1 m πίσω από το όχημα.
 Μπορούν να χρησιμοποιηθούν κάτοπτρα οδήγησης για την τήρηση των απαιτήσεων του παρόντος σημείου, υπό τον όρο ότι εξακολουθεί να πληρούται το οπτικό πεδίο που απαιτείται για την οδήγηση.
 Στην περίπτωση θυρών που βρίσκονται πίσω από το αρθρωτό τμήμα ενός αρθρωτού οχήματος, τα κάτοπτρα δεν θεωρούνται επαρκής οπτική συσκευή.
 7.6.4.7. Κάθε θύρα η οποία ανοίγει προς το εσωτερικό του οχήματος, καθώς και ο μηχανισμός της πρέπει να είναι έτσι κατασκευασμένοι ώστε η κίνησή τους να μην μπορεί να προκαλεί τραυματισμό σε επιβάτες υπό φυσιολογικές συνθήκες χρήσης. Εφόσον χρειάζεται, πρέπει να προβλέπονται κατάλληλες προστατευτικές διατάξεις.
 7.6.4.8. Εάν μια θύρα επιβατών είναι δίπλα σε θύρα τουαλέτας ή άλλου εσωτερικού διαμερίσματος, η θύρα επιβατών πρέπει να είναι προστατευμένη από ακούσια λειτουργία της. Ωστόσο, η απαίτηση αυτή δεν ισχύει εφόσον η θύρα μανδαλώνεται αυτόματα όταν το όχημα κινείται με ταχύτητα άνω των 5 km/h.
 7.6.4.9. Στην περίπτωση των οχημάτων χωρητικότητας έως 22 επιβατών, τα φύλλα των θυρών επιβατών που βρίσκονται στην οπίσθια όψη του οχήματος δεν πρέπει να ανοίγουν άνω των 115o ή κάτω των 85o και, όταν είναι ανοικτά, να μπορούν αυτόματα να διατηρούνται στη θέση αυτή. Αυτό δεν αποκλείει την ικανότητα υπέρβασης του σημείου ακινητοποίησής τους και ανοίγματος της θύρας πέραν της γωνίας αυτής όταν αυτό είναι ασφαλές π.χ., για να είναι εύκολη η προσέγγιση υψηλού πλατύσκαλου για την φόρτωση ή για να ανοίγουν οι θύρες κατά 270o έτσι ώστε να δημιουργείται καθαρός χώρος φόρτωσης στο πίσω μέρος του οχήματος.
 7.6.4.10. Η θύρα επιβατών σε οποιαδήποτε ανοικτή θέση της δεν θα εμποδίζει τη χρήση ή την απαιτούμενη πρόσβαση σε οποιαδήποτε υποχρεωτική έξοδο.
 7.6.5. Πρόσθετες τεχνικές απαιτήσεις για τις θύρες επιβατών μηχανικής λειτουργίας
 7.6.5.1. Σε περίπτωση έκτακτης ανάγκης, κάθε θύρα επιβατών μηχανοκίνητης λειτουργίας πρέπει να είναι δυνατόν, όταν το όχημα βρίσκεται εν στάσει ή εν κινήσει με ταχύτητα μικρότερη ή ίση με 5 km/h, να ανοίγει από μέσα και, όταν δεν είναι μανδαλωμένη, από έξω με χειριστήρια τα οποία, άσχετα από το αν υπάρχει ρεύμα,
 7.6.5.1.1.
 υπερισχύουν όλων των υπολοίπων χειριστηρίων θυρών,
 7.6.5.1.2.
 στην περίπτωση εσωτερικών χειριστηρίων, είναι τοποθετημένα επί της θύρας, ή σε απόσταση έως 300 mm, σε ύψος (με εξαίρεση την περίπτωση εσωτερικών χειριστηρίων για τη θύρα που αναφέρεται στο παράρτημα 8, σημείο 3.9.1) όχι μικρότερο των 1 600 mm επάνω από την πρώτη βαθμίδα,
 7.6.5.1.3.
 είναι ευδιάκριτα και εντοπίζονται εύκολα, όταν κάποιος πλησιάζει και στέκεται μπροστά στη θύρα και έχουν σαφή σήμανση για χρήση εκτάκτου ανάγκης, όταν είναι πρόσθετα των συνήθων χειριστηρίων ανοίγματος της πόρτας,
 7.6.5.1.4.
 μπορούν να λειτουργήσουν από ένα άτομο όρθιο εμπρός ακριβώς από τη θύρα,
 7.6.5.1.5.
 προκαλούν το άνοιγμα της θύρας σε τέτοιο πλάτος ώστε το μέτρο το οποίο ορίζεται στο σημείο 7.7.1.1 να μπορεί να περάσει μέσα σε 8 δευτερόλεπτα μετά τη λειτουργία του χειριστηρίου ή επιτρέπουν στη θύρα να ανοίγει εύκολα με το χέρι σε τέτοιο πλάτος ώστε το μέτρο το οποίο ορίζεται στο σημείο 7.7.1.1 να μπορεί να


text:
περάσει μέσα σε 8 δευτερόλεπτα από τη λειτουργία του χειριστηρίου,
 7.6.5.1.6.
 μπορούν να προστατευθούν από διάταξη η οποία μπορεί εύκολα να αφαιρεθεί ή να θραυστεί για να επιτευχθεί η πρόσβαση στο χειριστήριο ανάγκης· η λειτουργία του χειριστηρίου ανάγκης ή η αφαίρεση ενός προστατευτικού καλύμματος επάνω από το χειριστήριο πρέπει να υποδεικνύεται στον οδηγό τόσο με ακουστικό όσο και με οπτικό τρόπο και
 7.6.5.1.7.
 στην περίπτωση θύρας που τίθεται σε λειτουργία από τον οδηγό, η οποία δεν πληροί τις απαιτήσεις του σημείου 7.6.5.6.2, πρέπει, αφού τεθούν τα χειριστήρια σε λειτουργία για να ανοίξει η θύρα και επαναφερθούν στη φυσιολογική τους θέση, η θύρα να μην κλείνει και πάλι έως ότου ο οδηγός θέσει σε λειτουργία το αντίστοιχο χειριστήριο.
 7.6.5.1.8.
 Οι θύρες δεν θα μπορούν να ανοίξουν εάν το όχημα κινείται με ταχύτητα άνω των 5 km/h.
 7.6.5.2. Πρέπει να προβλέπεται διάταξη, η οποία να λειτουργεί από τον οδηγό καθήμενο στο κάθισμά του για να απενεργοποιεί τα εξωτερικά χειριστήρια έκτακτης ανάγκης, έτσι ώστε να μανδαλώνουν οι θύρες επιβατών από έξω. Στην περίπτωση αυτή, τα εξωτερικά χειριστήρια έκτακτης ανάγκης πρέπει να τίθενται εκ νέου αυτόματα σε λειτουργία είτε με την έναρξη λειτουργίας του κινητήρα είτε πριν το όχημα αποκτήσει ταχύτητα 20km/h. Συνεπώς, η απενεργοποίηση των εξωτερικών χειριστηρίων έκτακτης ανάγκης δεν επέρχεται αυτομάτως αλλά απαιτεί ενέργεια του οδηγού.
 7.6.5.3. Κάθε θύρα επιβατών που τίθεται λειτουργία από τον οδηγό πρέπει να μπορεί να τίθεται σε λειτουργία από αυτόν καθήμενο στο κάθισμα οδήγησης χρησιμοποιώντας χειριστήρια τα οποία, εξαιρέσει της περίπτωσης ποδοκίνητου χειριστηρίου, φέρουν σαφή και χωριστή ένδειξη.
 7.6.5.4. Κάθε θύρα επιβατών μηχανοκίνητης λειτουργίας πρέπει να ενεργοποιεί μία οπτική ένδειξη, πλήρως ορατή στον οδηγό στη φυσιολογική θέση οδήγησης υπό οιεσδήποτε συνθήκες φυσιολογικού φυσικού φωτισμού, με σκοπό να προειδοποιείται ότι η θύρα δεν έχει κλείσει τελείως. Η ένδειξη αυτή θα ενεργοποιείται οποτεδήποτε η άκαμπτη δομή της θύρας βρίσκεται μεταξύ της πλήρως ανοικτής θέσης και ενός σημείου 30 mm από την πλήρως κλειστή θέση της. Η ίδια λυχνία μπορεί να χρησιμεύει για μία ή περισσότερες θύρες. Ωστόσο, δεν πρέπει να τοποθετείται τέτοια λυχνία για εμπρόσθια θύρα επιβατών που δεν πληροί τις απαιτήσεις των σημείων 7.6.5.6.1.1 και 7.6.5.6.1.2.
 7.6.5.5. Όταν προβλέπονται για τον οδηγό χειριστήρια ούτως ώστε να ανοίγει και να κλείνει μία μηχανοκίνητη θύρα επιβατών, τα χειριστήρια αυτά πρέπει να επιτρέπουν στον οδηγό να αναστρέψει την κίνηση της θύρας οιαδήποτε στιγμή κατά τη διάρκεια του ανοίγματος και κλεισίματός της.
 7.6.5.6. Η κατασκευή και το σύστημα ελέγχου κάθε μηχανοκίνητης θύρας επιβατών πρέπει να προβλέπονται έτσι ώστε η θύρα να μην μπορεί να τραυματίσει επιβάτη ή να μην μπορεί να εγκλωβιστεί ένας επιβάτης κατά το κλείσιμο της θύρας.
 7.6.5.6.1.
 Η παρούσα απαίτηση θεωρείται ότι ικανοποιείται εφόσον πληρούνται οι εξής δύο απαιτήσεις:
 7.6.5.6.1.1.
 Η πρώτη απαίτηση είναι ότι, όταν ασκείται αντίσταση στο κλείσιμο της θύρας σε οιοδήποτε σημείο μέτρησης που περιγράφεται στο παράρτημα 6 από μία δύναμη πίεσης έως 150 Ν, η θύρα πρέπει να ανοίγει εκ νέου αυτόματα στην πλήρη έκτασή της και, εκτός από την περίπτωση μιας αυτόματης θύρας επιβατών, να παραμένει ανοικτή έως ότου τεθεί σε λειτουργία το χειριστήριο


text:
κλεισίματός της. Η δύναμη πίεσης μπορεί να μετρηθεί με οιαδήποτε μέθοδο που ικανοποιεί την αρμόδια αρχή. Κατευθύνσεις δίδονται στο παράρτημα 6 του παρόντος κανονισμού. Η μέγιστη δύναμη μπορεί να είναι υψηλότερη των 150 Ν για μικρό χρονικό διάστημα υπό τον όρο ότι δεν υπερβαίνει τα 300 Ν. Το σύστημα με το οποίο και πάλι η θύρα μπορεί να ελεγχθεί με μία ράβδο δοκιμής, τομής καθ’ ύψος 60 mm, πλάτος 30 mm με τις γωνίες στρογγυλευμένες με ακτίνα 5 mm.
 7.6.5.6.1.2.
 Η δεύτερη απαίτηση είναι ότι, αν οι θύρες κλείσουν τον καρπό ή τα δάκτυλα ενός επιβάτη:
 7.6.5.6.1.2.1.
 η θύρα πρέπει να ανοίγει και πάλι αυτόματα στο μέγιστο άνοιγμά της και, με εξαίρεση την περίπτωση των αυτομάτων θυρών επιβατών, να παραμένει ανοικτή έως ότου τεθεί σε λειτουργία το χειριστήριο κλεισίματός της ή
 7.6.5.6.1.2.2.
 ο καρπός ή τα δάκτυλα να μπορούν να ελευθερωθούν από τις θύρες χωρίς κίνδυνο τραυματισμού του επιβάτη. Η απαίτηση αυτή μπορεί να ελεγχθεί ιδιοχείρως ή με τη ράβδο δοκιμής που αναφέρεται στο σημείο 7.6.5.6.1.1, η οποία σε μήκος 300 mm έχει καταστεί λεπτότερη από 30 mm σε 5 mm. Επίσης, η ράβδος δεν πρέπει να έχει στιλβωθεί ή λιπανθεί. Εάν η θύρα εγκλωβίσει τη ράβδο, τότε η ράβδος πρέπει να είναι δυνατόν να αφαιρεθεί εύκολα ή
 7.6.5.6.1.2.3.
 η θύρα να διατηρηθεί σε θέση που να επιτρέπει την ελεύθερη διέλευση μιας ράβδου δοκιμής καθ’ ύψος τομής 60 mm, πλάτους 20 mm, με στρογγυλευμένες τις γωνίες με ακτίνα 5 mm. Η θέση αυτή δεν πρέπει να απέχει περισσότερο από 30 mm από την πλήρως κλειστή θέση.
 7.6.5.6.2.
 Στην περίπτωση μιας εμπρόσθιας θύρας επιβατών, η απαίτηση του σημείου 7.6.5.6 πληρούται εφόσον η θύρα:
 7.6.5.6.2.1.
 ικανοποιεί τις απαιτήσεις των σημείων 7.6.5.6.1.1 και 7.6.5.6.1.2 ή
 7.6.5.6.2.2.
 διαθέτει απαλές ακμές· οι ακμές αυτές πάντως πρέπει να είναι τόσο απαλές ώστε, εάν οι θύρες κλείσουν επί της ράβδου δοκιμής που αναφέρεται στο σημείο 7.6.5.6.1.1, η άκαμπτη δομή των θυρών να φθάνει την πλήρως κλειστή θέση.
 7.6.5.7. Εφόσον μία θύρα επιβατών μηχανοκίνητης λειτουργίας διατηρείται κλειστή μόνο με συνεχή λειτουργία της τροφοδοσίας σε ενέργεια, πρέπει να προβλέπεται μία διάταξη οπτικής προειδοποίησης για να ενημερώνεται ο οδηγός σχετικά με την τυχόν αστοχία της λειτουργίας των θυρών.
 7.6.5.8. Τυχόν διάταξη παρεμπόδισης της εκκίνησης, εφόσον υπάρχει, πρέπει να τίθεται σε λειτουργία μόνον σε ταχύτητες κάτω των 5 km/h και να μην μπορεί να τεθεί σε λειτουργία άνω της ταχύτητας αυτής.
 7.6.5.9. Αν το όχημα δεν έχει διάταξη παρεμπόδισης της εκκίνησης, πρέπει να ενεργοποιείται ακουστική προειδοποίηση του οδηγού όταν το όχημα βρίσκεται σε κίνηση και κάποια από τις θύρες επιβατών μηχανοκίνητης λειτουργίας δεν έχει κλείσει πλήρως. Η ηχητική προειδοποίηση πρέπει να ενεργοποιείται σε ταχύτητα άνω των 5 km/h και εφόσον οι θύρες πληρούν τις απαιτήσεις του σημείου 7.6.5.6.1.2.3.
 7.6.6. Πρόσθετες τεχνικές απαιτήσεις για τις θύρες επιβατών αυτόματης λειτουργίας
 7.6.6.1. Ενεργοποίηση των χειριστηρίων ανοίγματος
 7.6.6.1.1.
 Εξαιρέσει όσων προβλέπονται στο σημείο 7.6.5.1, τα χειριστήρια ανοίγματος κάθε θύρας επιβατών αυτόματης λειτουργίας πρέπει να μπορούν να ενεργοποιούνται και να απενεργοποιούνται μόνον από τον οδηγό καθήμενο στο κάθισμά του.
 7.6.6.1.2.
 Η ενεργοποίηση και απενεργοποίηση μπορούν να


text:
επέρχονται είτε απευθείας, με διακόπτη, είτε έμμεσα, π.χ. με το άνοιγμα και κλείσιμο της εμπρόσθιας θύρας επιβατών.
 7.6.6.1.3.
 Η ενεργοποίηση των χειριστηρίων ανοίγματος από τον οδηγό πρέπει να είναι ορατή στο εσωτερικό του οχήματος και, όταν μία θύρα πρόκειται να ανοίξει από έξω, και στο εξωτερικό του οχήματος· ο δείκτης (π.χ. φωτεινό πλήκτρο, φωτεινό σήμα) πρέπει να βρίσκεται επί της θύρας ή δίπλα.
 7.6.6.1.4.
 Σε περίπτωση της απευθείας ενεργοποίησης με διακόπτη, η λειτουργία του συστήματος πρέπει να επισημαίνεται στον οδηγό, από π.χ. τη θέση του διακόπτη ή με μία ενδεικτική λυχνία ή με φωτιζόμενο διακόπτη. Ο διακόπτης πρέπει να φέρει ειδική επισήμανση και να είναι τοποθετημένος κατά τρόπο ώστε να μην μπορεί να δημιουργηθεί σύγχυση με άλλα χειριστήρια.
 7.6.6.2. Άνοιγμα των θυρών επιβατών αυτόματης λειτουργίας
 7.6.6.2.1.
 Μετά την ενεργοποίηση των χειριστηρίων ανοίγματος από τον οδηγό, πρέπει οι επιβάτες να μπορούν να ανοίξουν τη θύρα ως εξής:
 7.6.6.2.1.1.
 από μέσα, π.χ. με την πίεση κουμπιού ή με τη διέλευση από φωτεινό εμπόδιο και
 7.6.6.2.1.2.
 από έξω, εξαιρέσει της περίπτωσης θύρας που προορίζεται μόνον ως έξοδος και φέρει αντίστοιχη επισήμανση, με, π.χ. την πίεση ενός φωτιζόμενου κουμπιού, ενός κουμπιού κάτω από ένα φωτιζόμενο σήμα, ή παρεμφερή διάταξη που φέρει κατάλληλη ένδειξη.
 7.6.6.2.2.
 Η πίεση των κομβίων που αναφέρονται στο σημείο 7.6.6.2.1.1, και η χρήση των μέσων επικοινωνίας με τον οδηγό που αναφέρονται στο σημείο 7.7.9.1, μπορούν να δίδουν σήμα, το οποίο καταχωρείται σε μνήμη και, μετά την ενεργοποίηση των χειριστηρίων ανοίγματος από τον οδηγό, προκαλούν το άνοιγμα της θύρας.
 7.6.6.3. Κλείσιμο των θυρών επιβατών αυτόματης λειτουργίας
 7.6.6.3.1.
 Όταν μία θύρα επιβατών αυτόματης λειτουργίας έχει ανοίξει, πρέπει να κλείνει και πάλι αυτόματα μετά την παρέλευση ενός χρονικού διαστήματος. Εάν ένας επιβάτης ανέρχεται ή κατέρχεται του οχήματος στο διάστημα αυτό, μία διάταξη ασφαλείας (π.χ. ένας βατήρας, ένα φωτεινό εμπόδιο, μία πύλη μονής κατεύθυνσης) θα εξασφαλίζει ότι το χρονικό διάστημα μέχρις ότου κλείσει η θύρα επαρκεί.
 7.6.6.3.2.
 Όταν ο επιβάτης ανέρχεται ή κατέρχεται του οχήματος τη στιγμή που κλείνει η θύρα, η διαδικασία κλεισίματος μπορεί αυτόματα να διακόπτεται και η θύρα να ξανανοίγει. Η αντίστροφη διαδικασία μπορεί να ενεργοποιείται από κάποια διάταξη ασφαλείας αναφερόμενη στο σημείο 7.6.6.3.1 ή από οιαδήποτε άλλη διάταξη.
 7.6.6.3.3.
 Μία θύρα που έχει κλείσει αυτόματα σύμφωνα με το σημείο 7.6.6.3.1 μπορεί να ανοίγει και πάλι από έναν επιβάτη σύμφωνα με το σημείο 7.6.6.2· αυτό δεν ισχύει όταν ο οδηγός έχει απενεργοποιήσει τα χειριστήρια ανοίγματος των θυρών.
 7.6.6.3.4.
 Μετά από απενεργοποίηση των χειριστηρίων ανοίγματος των θυρών επιβατών αυτόματης λειτουργίας από τον οδηγό, οι ανοικτές θύρες πρέπει να κλείνουν σύμφωνα με τα σημεία 7.6.6.3.1 και 7.6.6.3.2.
 7.6.6.4. Διακοπή της αυτόματης διαδικασίας κλεισίματος των θυρών που φέρουν επισήμανση ότι προορίζονται για ειδική λειτουργία, π.χ. για επιβάτες με παιδικά καροτσάκια, επιβάτες με μειωμένη κινητικότητα κ.λπ.
 7.6.6.4.1.
 Ο οδηγός πρέπει να είναι σε θέση να διακόπτει την αυτόματη διαδικασία κλεισίματος με ενεργοποίηση ειδικού χειριστηρίου. Ένας επιβάτης πρέπει να είναι επίσης σε θέση να διακόπτει την αυτόματη λειτουργία κλεισίματος απευθείας με πίεση ενός ειδικού κομβίου.
 7.6.6.4.2.
 Η διακοπή της αυτόματης διαδικασίας κλεισίματος πρέπει να επισημαίνεται στον οδηγό,


text:
π.χ. με οπτικό δείκτη.
 7.6.6.4.3.
 Η αυτόματη διαδικασία κλεισίματος πρέπει πάντα να μπορεί να γίνει από τον οδηγό.
 7.6.6.4.4.
 Το σημείο 7.6.6.3 ισχύει στην αντίστοιχη διαδικασία κλεισίματος της θύρας.
 7.6.7. Τεχνικές απαιτήσεις για τις θύρες κινδύνου
 7.6.7.1. Οι θύρες κινδύνου πρέπει να μπορούν να ανοιχθούν εύκολα από μέσα και από έξω όταν το όχημα είναι εν στάσει. Ωστόσο, η παρούσα απαίτηση δεν πρέπει να θεωρείται ότι αποκλείει τη δυνατότητα μανδάλωσης της θύρας από έξω, υπό τον όρο ότι η θύρα μπορεί πάντοτε να ανοιχθεί από μέσα μέσω του κανονικού μηχανισμού ανοίγματος.
 7.6.7.2. Οι θύρες κινδύνου, όταν χρησιμοποιούνται κατά προορισμόν, δεν πρέπει να είναι μηχανοκίνητης λειτουργίας εκτός εάν, στην περίπτωση που ένα από τα χειριστήρια που περιγράφονται στο σημείο 7.6.5.1 έχει ενεργοποιηθεί και επαναφερθεί στην φυσιολογική του θέση, οι θύρες δεν κλείνουν και πάλι μέχρις ότου ο οδηγός ενεργοποιήσει το χειριστήριο κλεισίματος. Η ενεργοποίηση ενός από τα χειριστήρια που περιγράφονται στο σημείο 7.6.5.1 προκαλεί το άνοιγμα της θύρας σε τέτοιο πλάτος ώστε το μέτρο το οποίο ορίζεται στο σημείο 7.7.2.1 να μπορεί να περάσει μέσα σε 8 δευτερόλεπτα το ανώτερο μετά τη λειτουργία του χειριστηρίου ή επιτρέπουν στη θύρα να ανοίγει εύκολα με το χέρι σε τέτοιο πλάτος ώστε το μέτρο να μπορεί να περάσει μέσα σε 8 δευτερόλεπτα το ανώτερο από τη λειτουργία του χειριστηρίου. Επίσης, οι θύρες κινδύνου δεν πρέπει να είναι συρόμενες εκτός εάν πρόκειται για οχήματα χωρητικότητας έως 22 επιβατών. Για τα εν λόγω οχήματα, μία συρόμενη θύρα, η οποία έχει αποδειχθεί ότι μπορεί να ανοίγει χωρίς τη χρήση εργαλείων μετά τη δοκιμή σύγκρουσης με μετωπικό εμπόδιο σύμφωνα με τον κανονισμό αριθ. 33, μπορεί να γίνει δεκτή ως θύρα κινδύνου.
 7.6.7.3. Όλα τα χειριστήρια και συστήματα για το άνοιγμα των θυρών κινδύνου (του κάτω ορόφου, εάν πρόκειται για διώροφα οχήματα) από το εξωτερικό του οχήματος πρέπει να εγκαθίστανται σε ύψος μεταξύ 1 000 mm και 1 500 mm από το έδαφος και σε απόσταση το πολύ 500 mm από τη θύρα. Στα οχήματα των κλάσεων I, II και III, όλα τα χειριστήρια και συστήματα για το άνοιγμα των θυρών κινδύνου από το εσωτερικό του οχήματος πρέπει να απέχουν 1 000 mm έως 1 500 mm από την άνω επιφάνεια του δαπέδου ή της πλησιέστερης βαθμίδας και το πολύ 500 mm από τη θύρα. Οι απαιτήσεις αυτές δεν εφαρμόζονται στα χειριστήρια εντός του χώρου οδήγησης.
 Εναλλακτικά, το χειριστήριο που αναφέρεται στο σημείο 7.6.7.2 για το άνοιγμα θύρας μηχανοκίνητης λειτουργίας μπορεί να τοποθετηθεί σύμφωνα με το σημείο 7.6.5.1.2.
 7.6.7.4. Οι θύρες κινδύνου στην πλάγια όψη του οχήματος πρέπει να έχουν τους γυγγλισμούς τους στην εμπρόσθια ακμή και να ανοίγουν προς τα έξω. Οι ιμάντες, αλυσίδες ελέγχου ή άλλες περιοριστικές διατάξεις επιτρέπονται, υπό τον όρο ότι δεν εμποδίζουν τη θύρα να ανοίγει και να παραμένει ανοικτή σε γωνία τουλάχιστον 100 μοιρών. Αν υπάρχει μέσο ικανό να παρέχει ελεύθερη διέλευση στο μέτρο προσπέλασης της θύρας κινδύνου, δεν απαιτείται ελάχιστη γωνία 100 μοιρών.
 7.6.7.5. Οι θύρες κινδύνου πρέπει να ασφαλίζονται κατά της ακούσιας λειτουργίας τους. Ωστόσο η απαίτηση αυτή δεν ισχύει εφόσον


text:
η θύρα κινδύνου κλειδώνει αυτομάτως όταν το όχημα κινείται με ταχύτητα άνω των 5 km/h.
 7.6.7.6. Για όλες τις θύρες κινδύνου πρέπει να προβλέπεται ηχητική διάταξη προειδοποίησης του οδηγού, όταν δεν είναι ασφαλώς κλεισμένες. Η προειδοποιητική διάταξη θα ενεργοποιείται από την κίνηση του μανδάλου ή της λαβής της θύρας και όχι από την κίνησή της.
 7.6.8. Τεχνικές απαιτήσεις για τα παράθυρα κινδύνου
 7.6.8.1. Κάθε παράθυρο κινδύνου με στροφείς ή εκτοξευόμενο πρέπει να ανοίγει προς τα έξω. Τα εκτοξεύσιμα παράθυρα δεν πρέπει να αποσπώνται τελείως από το όχημα όταν τίθενται σε λειτουργία. Η λειτουργία τους πρέπει να αποκλείει την ακούσια εκτόξευσή τους.
 7.6.8.2. Κάθε παράθυρο κινδύνου:
 7.6.8.2.1.
 είτε πρέπει να μπορεί να λειτουργεί εύκολα και ακαριαία από το εσωτερικό και εξωτερικό του οχήματος με διάταξη αναγνωριζόμενη ως ικανοποιητική,
 7.6.8.2.2.
 να είναι κατασκευασμένο από εύθραυστο γυαλί ασφαλείας, πράγμα που αποκλείει τη δυνατότητα χρήσης υαλοπινάκων από φύλλα ύαλου ή πλαστικό υλικό. Παραπλεύρως κάθε παραθύρου κινδύνου πρέπει να προβλέπεται διάταξη στην άμεση διάθεση των ατόμων εντός του οχήματος για να εξασφαλίζεται ότι κάθε παράθυρο μπορεί να θραυσθεί. Η διάταξη θραύσης του γυαλιού για τα παράθυρα κινδύνου στο πίσω μέρος του οχήματος πρέπει να είναι τοποθετημένη είτε κεντρικά πάνω ή κάτω από το παράθυρο κινδύνου ή, εναλλακτικά, δίπλα σε κάθε άκρο του παραθύρου.
 7.6.8.3. Κάθε παράθυρο κινδύνου, το οποίο μπορεί να μανδαλωθεί από έξω, πρέπει να είναι κατασκευασμένο έτσι ώστε να μπορεί να ανοίγει οιαδήποτε στιγμή από το εσωτερικό του οχήματος.
 7.6.8.4. Εφόσον ένα παράθυρο κινδύνου διαθέτει στροφείς διατεταγμένους οριζόντια στην άνω ακμή, πρέπει να προβλέπεται κατάλληλη διάταξη η οποία να το διατηρεί τελείως ανοικτό. Κάθε παράθυρο κινδύνου με στροφείς πρέπει να λειτουργεί έτσι ώστε να μην εμποδίζει την ελεύθερη διέλευση από το εσωτερικό ή το εξωτερικό του οχήματος.
 7.6.8.5. Το ύψος της κατώτερης ακμής ενός παραθύρου κινδύνου τοποθετημένου σε πλάγια όψη του οχήματος από το επίπεδο του δαπέδου αμέσως κάτω από αυτό (εξαιρέσει οιωνδήποτε παραλλαγών όπως η ύπαρξη καλύμματος τροχού ή κιβωτίου μετάδοσης της κίνησης) δεν πρέπει να είναι ανώτερο των 1 200 mm ή μικρότερο των 650 mm στην περίπτωση παραθύρων κινδύνου με στροφείς, ή των 500 mm στην περίπτωση ενός παραθύρου από θραύσιμη ύαλο.
 Ωστόσο, στην περίπτωση παραθύρου κινδύνου με στροφείς, το ύψος της κατώτερης ακμής μπορεί να μειωθεί σε 500 mm κατ’ ανώτατο όριο υπό τον όρο ότι το άνοιγμα του παραθύρου είναι εφοδιασμένο με στοιχείο προφύλαξης σε ύψος έως 650 mm για να αποκλείεται η πτώση επιβατών έξω από το όχημα. Όταν το άνοιγμα ενός παραθύρου διαθέτει στοιχείο προφύλαξης, το μέγεθος του ανοίγματος του παραθύρου επάνω από το στοιχείο αυτό δεν πρέπει να είναι μικρότερο από το ελάχιστο μέγεθος που προδιαγράφεται για ένα παράθυρο κινδύνου.
 7.6.8.6. Κάθε παράθυρο κινδύνου με στροφείς, το οποίο δεν είναι ευκρινώς ορατό από το κάθισμα του οδηγού, πρέπει να έχει ειδική διάταξη προειδοποίησης ώστε να ειδοποιείται ο οδηγός ότι το παράθυρο δεν έχει κλείσει τελείως. Η διάταξη αυτή πρέπει να ενεργοποιείται από το μάνδαλο του παραθύρου και όχι από την κίνηση του ιδίου του παραθύρου.
 7.6.9. Τεχνικές απαιτήσεις για τις καταπακτές διαφυγής
 7.6.9.1. Όλες οι


text:
καταπακτές διαφυγής πρέπει να λειτουργούν κατά τρόπον ώστε να μην εμποδίζουν την ελεύθερη διέλευση από το εσωτερικό ή το εξωτερικό του οχήματος.
 7.6.9.2. Οι καταπακτές διαφυγής οροφής πρέπει να είναι είτε εκτινασσόμενες, είτε με στροφείς, είτε κατασκευασμένες από εύθραυστο γυαλί ασφαλείας. Οι καταπακτές δαπέδου πρέπει να είναι είτε με στροφείς είτε εκτινασσόμενες και να είναι εφοδιασμένες με ηχητικό προειδοποιητικό σύστημα που προειδοποιεί τον οδηγό ότι δεν είναι ασφαλώς κλεισμένες. Το σύστημα αυτό πρέπει να ενεργοποιείται από το κλείστρο της καταπακτής διαφυγής δαπέδου και όχι από την κίνηση της ίδιας της καταπακτής. Οι καταπακτές διαφυγής δαπέδου πρέπει να ασφαλίζονται κατά της ακούσιας λειτουργίας τους. Ωστόσο, η απαίτηση αυτή δεν ισχύει εάν η καταπακτή διαφυγής μανδαλώνεται αυτομάτως όταν το όχημα κινείται με ταχύτητα άνω των 5 km/h.
 7.6.9.3. Οι εκτινασσόμενοι τύποι δεν πρέπει να αποσπώνται εντελώς από το όχημα όταν λειτουργούν, ώστε να μην αποτελούν κίνδυνο για άλλους χρήστες των οδών. Η λειτουργία των εκτινασσομένων καταπακτών διαφυγής πρέπει να αποκλείει την αδόκητη ενεργοποίησή τους. Οι εκτινασσόμενες καταπακτές δαπέδου πρέπει να εκτινάσσονται μόνο προς το εσωτερικό του διαμερίσματος επιβατών.
 7.6.9.4. Οι καταπακτές διαφυγής με στροφείς πρέπει να περιστρέφονται γύρω από την ακμή η οποία ευρίσκεται προς το εμπρόσθιο ή το οπίσθιο μέρος του οχήματος κατά γωνία τουλάχιστον 100 μοιρών. Οι καταπακτές διαφυγής δαπέδου με στροφείς πρέπει να περιστρέφονται στο εσωτερικό του διαμερίσματος επιβατών.
 7.6.9.5. Οι καταπακτές διαφυγής πρέπει να μπορούν να ανοίγουν εύκολα ή να αφαιρούνται από το εσωτερικό και από το εξωτερικό του οχήματος. Ωστόσο, αυτό δεν αποκλείει τη δυνατότητα μανδάλωσης της καταπακτής διαφυγής για να ασφαλίζεται το μη επιτηρούμενο όχημα, υπό τον όρο ότι η καταπακτή διαφυγής μπορεί πάντοτε να ανοιχθεί ή να αφαιρεθεί από το εσωτερικό του οχήματος με χρήση του κανονικού μηχανισμού ανοίγματος ή αφαίρεσής τους. Στην περίπτωση καταπακτής από εύθραυστο γυαλί, πρέπει να προβλέπεται διάταξη παρακείμενη στην καταπακτή, προσιτή στους επιβάτες, για να εξασφαλίζεται ότι η καταπακτή μπορεί να θραυσθεί.
 7.6.10. Τεχνικές απαιτήσεις για ανασυρόμενες βαθμίδες
 Τυχόν ανασυρόμενες βαθμίδες πρέπει να ικανοποιούν τις ακόλουθες απαιτήσεις:
 7.6.10.1.
 Η λειτουργία των ανασυρόμενων βαθμίδων μπορεί να είναι συγχρονισμένη με τη λειτουργία της αντίστοιχης θύρας επιβατών ή θύρας κινδύνου.
 7.6.10.2.
 Όταν η θύρα είναι κλειστή κανένα τμήμα τους δεν θα προεξέχει περισσότερο από 10 mm έξω από την γειτονική τους γραμμή του αμαξώματος.
 7.6.10.3.
 Όταν η θύρα είναι ανοικτή και η ανασυρόμενη βαθμίδα βρίσκεται στην εκτεταμένη της θέση, η ωφέλιμη επιφάνειά της θα ικανοποιεί τις απαιτήσεις της παραγράφου 7.7.7 του παρόντος παραρτήματος.
 7.6.10.4.
 Στην περίπτωση που προβλέπεται μηχανοκίνητη βαθμίδα, το όχημα δεν θα μπορεί να ξεκινήσει με την δική του προωστική ισχύ, εφ’ όσον η βαθμίδα βρίσκεται σε εκτεταμένη θέση. Στην περίπτωση χειροκίνητων βαθμίδων κατάλληλο ηχητικό ή οπτικό σήμα θα επισημαίνει στον οδηγό ότι η βαθμίδα δεν έχει πλήρως ανασυρθεί.
 7.6.10.5.
 Η έκταση της βαθμίδας όταν το όχημα βρίσκεται σε κίνηση πρέπει να είναι αδύνατη. Αν αστοχήσει η διάταξη που λειτουργεί τη βαθμίδα, η βαθμίδα θα ανασυρθεί και θα παραμείνει στη θέση αυτή. Εν τούτοις, σε περίπτωση τέτοιας αστοχίας ή βλάβης της βαθμίδας ή εφόσον υπάρχει εμπόδιο επ’ αυτής, δεν θα παρεμποδίζεται


text:
η λειτουργία της θύρας.
 7.6.10.6.
 Όταν στη βαθμίδα στέκεται επιβάτης, η αντίστοιχη θύρα δεν πρέπει να μπορεί να κλείσει. Η συμμόρφωση με την παρούσα απαίτηση θα ελέγχεται τοποθετώντας στο κέντρο της βαθμίδας βάρος 15 kg που αντιπροσωπεύει το βάρος μικρού παιδιού. Η απαίτηση αυτή δεν ισχύει για οποιαδήποτε θύρα βρίσκεται εντός του άμεσου οπτικού πεδίου του οδηγού.
 7.6.10.7.
 (Δεσμευμένο)
 7.6.10.8.
 Οι γωνίες των ανασυρόμενων βαθμίδων που βρίσκονται προς τα εμπρός ή προς τα πίσω θα έχουν στρογγυλευτεί με ακτίνα καμπυλότητας τουλάχιστον 5 mm· οι ακμές τους θα έχουν στρογγυλευτεί με ακτίνα καμπυλότητας τουλάχιστον 2,5 mm.
 7.6.10.9.
 Όταν η αντίστοιχη θύρα επιβατών είναι ανοικτή, η ανασυρόμενη βαθμίδα θα βρίσκεται σταθερά στερεωμένη στην εκτεταμένη θέση. Όταν στο κέντρο μονής βαθμίδας τοποθετηθεί βάρος 136 kg ή στο κέντρο διπλής βαθμίδας τοποθετηθεί βάρος 272 kg, η υποχώρηση οποιουδήποτε σημείου της βαθμίδας, μετρούμενης σε σχέση με το αμάξωμα του οχήματος, δεν θα υπερβαίνει τα 10 mm.
 7.6.11. Σημάνσεις
 7.6.11.1. Κάθε έξοδος κινδύνου και οποιαδήποτε άλλη έξοδος πληροί τις προδιαγραφές εξόδου κινδύνου πρέπει να φέρει σήμανση, εντός και εκτός του οχήματος, η οποία θα συνίσταται στην επιγραφή «Έξοδος κινδύνου» και θα συμπληρώνεται, κατά περίπτωση, με ένα από τα σχετικά εικονογράμματα που περιγράφονται στο πρότυπο ISO 7010:2003.
 7.6.11.2. Τα χειριστήρια έκτακτης ανάγκης των θυρών επιβατών και όλων των εξόδων κινδύνου πρέπει να επισημαίνονται εντός και εκτός του οχήματος, είτε με αντιπροσωπευτικό σύμβολο είτε με ευανάγνωστη επιγραφή.
 7.6.11.3. Επάνω ή κοντά σε κάθε χειριστήριο έκτακτης ανάγκης μιας εξόδου πρέπει να υπάρχουν σαφείς οδηγίες σχετικά με τη μέθοδο λειτουργίας του.
 7.6.11.4. Η γλώσσα στην οποία αναγράφονται οι επισημάνσεις σύμφωνα με τα σημεία 7.6.11.1 έως 7.6.11.3 πρέπει να καθορίζονται από την αρχή χορήγησης της έγκρισης με βάση τη χώρα/χώρες, στην οποία ο αιτών προτίθεται να θέσει το όχημα στην αγορά με συνεννόηση εφόσον χρειάζεται, με τις αρμόδιες αρχές της αντίστοιχης χώρας/χωρών. Αν η αρχή της χώρας/των χωρών, όπου το όχημα πρόκειται να ταξινομηθεί, αλλάξει τη γλώσσα, η αλλαγή αυτή δεν συνεπάγεται νέα διαδικασία έγκρισης τύπου.
 7.6.12. Φωτισμός θύρας επιβατών
 7.6.12.1. Ο φωτισμός της θύρας επιβατών μπορεί να παρέχεται για το φωτισμό του επίπεδου, οριζόντιου τμήματος του δαπέδου που ορίζεται στο σημείο 7.6.12.2.2 έτσι ώστε να βοηθά τους επιβάτες κατά την επιβίβαση και την αποβίβαση από το όχημα και να επιτρέπει στον οδηγό να εντοπίζει τους επιβάτες που βρίσκονται σε αυτό το τμήμα του δαπέδου από τη θέση του.
 7.6.12.2. Ο φωτισμός της θύρας επιβατών, εάν υπάρχει, θα πρέπει:
 7.6.12.2.1.
 να είναι λευκού χρώματος,
 7.6.12.2.2.
 να φωτίζει ένα επίπεδο, οριζόντιο τμήμα του δαπέδου με πλάτος 2 m μετρούμενο από επίπεδο παράλληλο προς το διάμηκες κατακόρυφο επίπεδο του οχήματος το οποίο διέρχεται από το ακρότατο σημείο της κλειστής θύρας επιβατών και με μήκος που εκτείνεται από ένα εγκάρσιο επίπεδο το οποίο διέρχεται από το απώτερο άκρο της κλειστής θύρας επιβατών έως το εγκάρσιο επίπεδο που διέρχεται από την κεντρική γραμμή των απώτερων τροχών που βρίσκονται στο πίσω μέρος της θύρας επιβατών ή, στην περίπτωση που δεν υπάρχουν τέτοιοι τροχοί, έως το εγκάρσιο επίπεδο που διέρχεται στο πίσω μέρος του οχήματος,
 7.6.12.2.3.
 να


text:
δημιουργεί περιορισμένη λάμψη εκτός μιας ζώνης του δαπέδου με μέγιστο πλάτος 5 m, μετρούμενης από την πλευρά του οχήματος και μέγιστο μήκος περιοριζόμενο από ένα εγκάρσιο επίπεδο που διέρχεται από το εμπρός μέρος του οχήματος και ένα εγκάρσιο επίπεδο που διέρχεται από το πίσω μέρος του οχήματος ,
 7.6.12.2.4.
 αν το κατώτερο άκρο της διάταξης φωτισμού είναι μικρότερο από 2 m από το δάπεδο, να μην προεξέχει περισσότερο από 50 mm από το συνολικό πλάτος του οχήματος μετρούμενο χωρίς αυτή τη διάταξη και να έχει ακτίνες καμπυλότητας τουλάχιστον 2,5 mm,
 7.6.12.2.5.
 να ενεργοποιείται και να απενεργοποιείται χειροκίνητα από ξεχωριστό διακόπτη και
 7.6.12.2.6.
 να είναι τοποθετημένος έτσι ώστε η διάταξη να μπορεί να ενεργοποιηθεί όταν λειτουργεί μια θύρα επιβατών και η ταχύτητα του οχήματος δεν υπερβαίνει τα 5 km/h και να απενεργοποιηθεί αυτόματα πριν το όχημα αναπτύξει ταχύτητα άνω των 5 km/h.
 7.7. Εσωτερική διαρρύθμιση
 7.7.1. Πρόσβαση στις θύρες επιβατών (βλέπε παράρτημα 4, εικόνα 1)
 7.7.1.1. Ο ελεύθερος χώρος εντός του οχήματος από την πλευρά του τοιχώματος στην οποία έχει τοποθετηθεί η θύρα πρέπει να επιτρέπει ελεύθερη διέλευση ενός μέτρου δοκιμής διαστάσεων είτε του μέτρου δοκιμής 1 είτε του μέτρου δοκιμής 2 που περιγράφεται στο παράρτημα 4, εικόνα 1.
 Το μέτρο δοκιμής διατηρείται παράλληλο προς το άνοιγμα της πόρτας καθ’ όσον αυτό μετακινείται από τη θέση κίνησής του, όπου το επίπεδο της πλευράς που είναι η πλησιέστερη στο εσωτερικό του οχήματος, εφάπτεται στην απώτερη ακμή του ανοίγματος, στη θέση όπου εγγίζει την πρώτη βαθμίδα, μετά την οποία πρέπει να διατηρείται σε ορθή γωνία ως προς την πιθανή κατεύθυνση κίνησης ενός ατόμου που χρησιμοποιεί την είσοδο.
 7.7.1.2. (Δεσμευμένο)
 7.7.1.3. Όταν ο κεντρικός άξονας αυτού του μέτρου δοκιμής έχει διαγράψει απόσταση 300 mm από τη θέση εκκίνησής του και το μέτρο δοκιμής εγγίζει την επιφάνεια της βαθμίδας ή του δαπέδου, πρέπει να διατηρείται στη θέση αυτή.
 7.7.1.4. Το κυλινδρικό στοιχείο (βλέπε παράγραφο 4, εικόνα 6) που χρησιμοποιείται για τη δοκιμή του χώρου του διαδρόμου πρέπει τότε να κινηθεί αρχίζοντας από το διάδρομο, στην πιθανή κατεύθυνση κίνησης ενός ατόμου που εγκαταλείπει το όχημα, έως ότου ο κεντρικός άξονας φθάσει το κάτω επίπεδο που περιλαμβάνει την άνω ακμή της πλέον υψηλής βαθμίδας, ή έως ότου ένα επίπεδο εφαπτόμενο στον άνω κύλινδρο αγγίσει το διπλό χώρισμα, όποιο από τα δύο είναι πρώτο, και πρέπει να διατηρείται στη θέση αυτή (βλέπε παράρτημα 4, εικόνα 2).
 7.7.1.5. Μεταξύ του κυλινδρικού σχήματος στη θέση που ορίζεται στο σημείο 7.7.1.4 και του διπλού χωρίσματος στη θέση που ορίζεται στο σημείο 7.7.1.3 πρέπει να υπάρχει ελεύθερος χώρος του οποίου τα άνω και κάτω άκρα υποδεικνύονται στο παράρτημα 4, εικόνα 2. Αυτός ο ελεύθερος χώρος πρέπει να επιτρέπει την ελεύθερη διέλευση ενός κατακόρυφου χωρίσματος, του οποίου το σχήμα και οι διαστάσεις είναι ίδιες με την κυλινδρική μορφή (σημείο 7.7.5.1), διατομής και πάχους έως 20 mm. Το χώρισμα αυτό πρέπει να κινείται από την εφαπτόμενη θέση του κυλινδρικού σχήματος, έως ότου η εξωτερική του πλευρά έλθει σε επαφή με την εσωτερική πλευρά του διπλού χωρίσματος, εγγίζοντας το ή τα επίπεδα που καθορίζονται από


text:
τις άνω ακμές της βαθμίδας, στην πιθανή κατεύθυνση κίνησης ενός ατόμου που χρησιμοποιεί την είσοδο (βλέπε παράρτημα 4, εικόνα 2).
 7.7.1.6. Ο χώρος ελεύθερης διέλευσης στην περίπτωση αυτή δεν περιλαμβάνει χώρο έκτασης 300 mm εμπρός από οιοδήποτε μη συμπιεσμένο μαξιλάρι καθίσματος με την όψη προς τα εμπρός ή προς τα πίσω ή 225 mm στην περίπτωση καθισμάτων τοποθετημένων κατά την έννοια του μήκους του οχήματος και έως το ύψος της άνω πλευράς του μαξιλαριού καθίσματος (βλέπε παράρτημα 4, εικόνα 25).
 7.7.1.7. Στην περίπτωση πτυσσόμενων καθισμάτων, ο χώρος αυτός πρέπει να καθορίζεται με το κάθισμα στη θέση χρήσης του.
 7.7.1.8. Ωστόσο, ένα ή περισσότερα πτυσσόμενα καθίσματα που προορίζονται για το πλήρωμα μπορούν να εμποδίζουν τη διέλευση πρόσβασης προς μία θύρα επιβατών, όταν είναι στη θέση χρήσης τους, υπό τον όρο ότι:
 7.7.1.8.1.
 επισημαίνεται σαφώς, τόσο εντός του ιδίου του οχήματος όσο και στο έντυπο κοινοποίησης (βλέπε παράρτημα 1), ότι το κάθισμα προορίζεται μόνο για το πλήρωμα,
 7.7.1.8.2.
 όταν το κάθισμα δεν χρησιμοποιείται επανέρχεται αυτόματα στην πτυσσόμενη θέση, ούτως ώστε να πληρούνται οι απαιτήσεις των σημείων 7.7.1.1 ή 7.7.1.2 και 7.7.1.3, 7.7.1.4 και 7.7.1.5,
 7.7.1.8.3.
 η θύρα δεν θεωρείται υποχρεωτική έξοδος για τους σκοπούς του σημείου 7.6.1.4,
 7.7.1.8.4.
 το κάθισμα είναι στη θέση χρήσης του, και όταν βρίσκεται στην πτυσσόμενη θέση του, κανένα τμήμα αυτού δεν βρίσκεται μπροστά από κάθετο επίπεδο διερχόμενο από το κέντρο της επιφανείας του καθίσματος του οδηγού στην πλέον οπίσθια θέση και από το κέντρο του εξωτερικού κατόπτρου, το οποίο είναι συναρμολογημένο στην αντίθετη πλευρά του οχήματος.
 7.7.1.9. Στην περίπτωση οχημάτων χωρητικότητας έως 22 επιβατών, η θύρα και η διαδρομή μέσω της οποίας οι επιβάτες έχουν πρόσβαση στη θύρα αυτή θεωρείται απρόσκοπτη εφόσον:
 7.7.1.9.1.
 μετρούμενη παράλληλα προς τον διαμήκη άξονα του οχήματος, υπάρχει απόσταση τουλάχιστον 220 mm σε οιοδήποτε σημείο και 550 mm σε οιοδήποτε σημείο σε ύψος 500 mm από το δάπεδο ή τις βαθμίδες (παράρτημα 4, εικόνα 3),
 7.7.1.9.2.
 μετρώμενη κάθετα προς το διαμήκη άξονα του οχήματος, υπάρχει χώρος τουλάχιστον 300 mm σε οιοδήποτε σημείο και 550 mm σε οιοδήποτε σημείο σε ύψος άνω των 1 200 mm από το δάπεδο ή τις βαθμίδες ή κάτω των 300 mm κάτω από την οροφή (παράρτημα 4, Εικόνα 4).
 7.7.1.10. Οι διαστάσεις της θύρας επιβατών και της θύρας κινδύνου στο σημείο 7.6.3.1 και οι προδιαγραφές των σημείων 7.7.1.1 έως 7.7.1.7, 7.7.2.1 έως 7.7.2.3, 7.7.5.1 και 7.7.8.5 δεν ισχύουν για οχήματα της κλάσεως Β με τεχνικώς επιτρεπτή μέγιστη μάζα που δεν υπερβαίνει τους 3,5 τόνους, τα οποία φέρουν έως 12 καθίσματα επιβατών και στα οποία κάθε κάθισμα έχει ανεμπόδιστη πρόσβαση σε δύο τουλάχιστον θύρες.
 7.7.1.11. Η μέγιστη κλίση του δαπέδου στη δίοδο προσπέλασης δεν πρέπει να υπερβαίνει το 5 %.
 7.7.1.12. Η επιφάνεια των διόδων πρόσβασης πρέπει να είναι αντιολισθητική.
 7.7.2. Πρόσβαση στις θύρες κινδύνου (βλέπε παράρτημα 4, εικόνα 5)
 Οι κάτωθι απαιτήσεις δεν ισχύουν για θύρες οδηγού που χρησιμοποιούνται ως έξοδοι κινδύνου σε οχήματα χωρητικότητας έως 22 επιβατών.
 7.7.2.1. Εξαιρέσει όσων προβλέπονται στο σημείο 7.7.2.4, ο ελεύθερος χώρος μεταξύ διαδρόμου και ανοίγματος της θύρας κινδύνου πρέπει να επιτρέπει


text:
ελεύθερη διέλευση ενός κατακόρυφου κυλίνδρου διαμέτρου 300 mm και ύψους 700 mm από το δάπεδο επί του οποίου στηρίζεται δεύτερος κατακόρυφος κύλινδρος διαμέτρου 550 mm, με συνολικό ύψος των δύο κυλίνδρων 1 400 mm.
 Η διάμετρος του άνω κυλίνδρου μπορεί να μειωθεί στο άνω μέρος σε 400 mm όταν προβλέπεται λοξοτομημένη γωνία από την οριζόντιο όχι άνω των 30 μοιρών.
 7.7.2.2. Η βάση του πρώτου κυλίνδρου πρέπει να βρίσκεται εντός της προβολής του δευτέρου κυλίνδρου.
 7.7.2.3. Όταν υπάρχουν πτυσσόμενα καθίσματα κατά μήκος της διόδου αυτής, ο ελεύθερος χώρος για τον κύλινδρο απαιτείται να καθορίζεται όταν το κάθισμα βρίσκεται στη θέση χρήσης του.
 7.7.2.4. Ως εναλλακτική μέθοδος αντί του διπλού κυλίνδρου, μπορεί να χρησιμοποιηθεί η διάταξη μέτρησης που περιγράφεται στο σημείο 7.7.5.1 (βλέπε παράρτημα 4, εικόνα 6).
 7.7.3. Πρόσβαση στα παράθυρα κινδύνου
 7.7.3.1. Πρέπει να είναι δυνατόν να κινείται ένα μέτρο δοκιμής από τον διάδρομο προς το εξωτερικό του οχήματος μέσω κάθε παραθύρου κινδύνου.
 7.7.3.2. Η κατεύθυνση κίνησης του μέτρου δοκιμής είναι η κατεύθυνση προς την οποία αναμένεται να κινηθεί ένας επιβάτης που εγκαταλείπει το όχημα. Το μέτρο δοκιμής διατηρείται κατακόρυφο προς την κατεύθυνση κίνησης.
 7.7.3.3. Το μέτρο δοκιμής πρέπει να έχει τη μορφή λεπτού πίνακα μεγέθους 600 mm × 400 mm με τις γωνίες καμπυλωμένες με ακτίνα 200 mm. Ωστόσο, στην περίπτωση ενός παραθύρου κινδύνου στη πίσω πλευρά του οχήματος, το μέτρο δοκιμής μπορεί να έχει επίσης μέγεθος 1 400 mm × 350 mm με τις γωνίες καμπυλωμένες με ακτίνα 175 mm.
 7.7.4. Πρόσβαση στις καταπακτές διαφυγής
 7.7.4.1. Καταπακτές διαφυγής στην οροφή
 7.7.4.1.1.
 Εκτός από την περίπτωση των οχημάτων της κλάσης I και Α, τουλάχιστον μία καταπακτή διαφυγής πρέπει να τοποθετείται ούτως ώστε μια κόλουρη τετραγωνική πυραμίδα γωνίας πλευρών 20 μοιρών και ύψους 1 600 mm να αγγίζει κάθισμα ή ισοδύναμο υποστήριγμα. Ο άξονας της πυραμίδας πρέπει να είναι κατακόρυφος και η μικρή της βάση πρέπει να εφάπτεται στην επιφάνεια του ανοίγματος της καταπακτής κινδύνου. Τα στηρίγματα πρέπει να είναι πτυσσόμενα ή κινητά εφόσον μπορούν να μανδαλωθούν στη θέση που έχουν όταν χρησιμοποιούνται. Η θέση αυτή θα χρησιμοποιείται για επαλήθευση.
 7.7.4.1.2.
 Εάν το δομικό πάχος της οροφής υπερβαίνει τα 150 mm, η μικρή τομή της πυραμίδας θα εφάπτεται με το άνοιγμα της καταπακτής κινδύνου στο επίπεδο της εξωτερικής επιφάνειας της οροφής.
 7.7.4.2. Καταπακτές διαφυγής στο δάπεδο
 Στην περίπτωση καταπακτής κινδύνου ευρισκόμενης στο δάπεδο, η καταπακτή πρέπει να παρέχει άμεση και ελεύθερη πρόσβαση στο εξωτερικό του οχήματος και να τοποθετείται σε σημείο όπου να υπάρχει ελεύθερος χώρος επάνω από αυτήν ίσος προς το ύψος του διαδρόμου. Τυχόν πηγή θερμότητας ή τυχόν κινητά στοιχεία πρέπει να βρίσκονται σε απόσταση 500 mm τουλάχιστον από οποιοδήποτε τμήμα του ανοίγματος της καταπακτής.
 Ένα μέτρο δοκιμής (καλίμπρα) μορφής λεπτού ελάσματος διαστάσεων 600 mm × 400 mm με τις γωνίες καμπυλωμένες με ακτίνα 200 mm πρέπει να μπορεί ναι κινηθεί σε οριζόντια θέση από ύψος 1 m από το δάπεδο του οχήματος ως το έδαφος.
 7.7.5. Διάδρομοι (βλέπε παράρτημα 4, εικόνα 6)
 7.7.5.1. Οι διάδρομοι ενός οχήματος πρέπει να είναι σχεδιασμένοι και κατασκευασμένοι έτσι ώστε να επιτρέπουν


text:
ελεύθερη διέλευση μιας διάταξης μέτρησης, η οποία συνίσταται σε δύο ομοαξονικούς κυλίνδρους μεταξύ των οποίων παρεμβάλλεται ένας ανεστραμμένος κόλουρος κώνος, η δε διάταξη μέτρησης να έχει τις διαστάσεις που παρατίθενται στο παράρτημα 4, εικόνα 6.
 Η διάταξη μέτρησης μπορεί να έρχεται σε επαφή με δερμάτινες χειρολαβές, εφόσον υπάρχουν, ή με άλλα εύκαμπτα αντικείμενα όπως τα εξαρτήματα των ζωνών ασφαλείας, οπότε πρέπει να τα απωθεί.
 7.7.5.1.1.
 Εφόσον δεν υπάρχει καμία έξοδος μπροστά από κάθισμα ή σειρά καθισμάτων
 7.7.5.1.1.1.
 Στην περίπτωση καθισμάτων διατεταγμένων προς τα εμπρός, η εμπρόσθια ακμή του κυλινδρικού μέτρου που καθορίζεται στο σημείο 7.7.5.1 πρέπει να φθάνει τουλάχιστον έως το εγκάρσιο κατακόρυφο επίπεδο που εφάπτεται στο πλέον εμπρόσθιο σημείο του ερεισίνωτου του πλέον εμπρόσθιου καθίσματος και να διατηρείται στη θέση αυτή. Από το επίπεδο αυτό, το χώρισμα που υποδεικνύεται στο παράρτημα 4, εικόνα 7, πρέπει να είναι δυνατόν να κινηθεί έτσι ώστε, με σημείο εκκίνησης τη θέση επαφής με την κυλινδρική συσκευή μέτρησης, η πλευρά του χωρίσματος που πρόσκειται στο εξωτερικό του οχήματος να μετακινείται προς τα εμπρός σε απόσταση 660 mm.
 7.7.5.1.1.2.
 Στην περίπτωση καθισμάτων διατεταγμένων πλευρικώς, το εμπρόσθιο μέρος της κυλινδρικής συσκευής πρέπει να φθάνει τουλάχιστον το εγκάρσιο επίπεδο, το οποίο συμπίπτει με ένα κατακόρυφο επίπεδο διερχόμενο από το κέντρο του εμπρόσθιου καθίσματος. (παράρτημα 4, εικόνα 7).
 7.7.5.1.1.3.
 Στην περίπτωση καθισμάτων διατεταγμένων προς τα πίσω, το εμπρόσθιο τμήμα της κυλινδρικής συσκευής μέτρησης πρέπει να φθάνει τουλάχιστον το εγκάρσιο κατακόρυφο επίπεδο που εφάπτεται των μαξιλαριών του καθίσματος της εμπρόσθιας σειράς καθισμάτων ή καθίσματος (παράρτημα 4, εικόνα 7).
 7.7.5.2. (Δεσμευμένο)
 7.7.5.3. Στα οχήματα της κλάσης III, τα καθίσματα σε μία πλευρά ή και στις δύο πλευρές του διαδρόμου μπορούν να μετακινούνται πλευρικά, οπότε είναι δυνατόν να μειωθεί το πλάτος του διαδρόμου σύμφωνα προς ένα σχήμα που αντιστοιχεί σε μια χαμηλότερη διάμετρο κυλίνδρου 220 mm, με την προϋπόθεση ότι η λειτουργία ενός χειριστηρίου σε κάθε κάθισμα, ευπρόσιτου σε άτομο όρθιο στο διάδρομο, αρκεί για να προκαλέσει εύκολη και ει δυνατόν αυτόματη στροφή του καθίσματος, στη θέση που αντιστοιχεί σε ελάχιστο πλάτος 300 mm.
 7.7.5.4. Στα αρθρωτά οχήματα, η διάταξη μέτρησης που ορίζεται στο σημείο 7.7.5.1 πρέπει να είναι ικανή να διέρχεται απρόσκοπτα από το αρθρωτό τμήμα οιουδήποτε διαμερίσματος όπου τα δύο τμήματα επιτρέπουν διέλευση των επιβατών. Κανένα μέρος της εύκαμπτης επικάλυψης του τμήματος αυτού, συμπεριλαμβανομένου του πτυχωτού συνδέσμου, δεν πρέπει να προεξέχει στο διάδρομο.
 7.7.5.5. Στους διαδρόμους είναι δυνατόν να υπάρχουν βαθμίδες. Το πλάτος των βαθμίδων αυτών δεν πρέπει να είναι μικρότερο από το πλάτος του διαδρόμου στην κορυφή των βαθμίδων.
 7.7.5.6. Τα πτυσσόμενα καθίσματα για καθήμενους δεν επιτρέπονται στο διάδρομο. Επιτρέπονται, ωστόσο, σε άλλες περιοχές του οχήματος, εφόσον δεν εμποδίζουν τη διέλευση του μέτρου δοκιμής κατά μήκος του διαδρόμου όταν βρίσκονται σε ανοικτή θέση.
 7.7.5.7. Δεν επιτρέπονται πλευρικά συρόμενα καθίσματα, τα οποία σε μία θέση τους προεξέχουν μέσα στο διάδρομο, εξαιρέσει των οχημάτων της κλάσης III, οπότε υπόκεινται στις προϋποθέσεις που περιγράφονται στο σημείο 7.7.5.3.
 7.7.5.8. Στα οχήματα για τα οποία ισχύει το σημείο 7.7.1.9, δεν απαιτείται διάδρομος, όταν τηρούνται οι διαστάσεις πρόσβασης που προδιαγράφονται στην εν λόγω παράγραφο.


text:
7.7.5.9. Η επιφάνεια των διαδρόμων πρέπει να είναι αντιολισθητική.
 7.7.6. Κλίση διαδρόμου
 Η κλίση του διαδρόμου δεν πρέπει να υπερβαίνει:
 7.7.6.1.
 στη διαμήκη κατεύθυνση:
 7.7.6.1.1.
 το 8 % για τα οχήματα της κλάσης I, II ή Α,
 7.7.6.1.2.
 το 12,5 % για τα οχήματα της κλάσης III και Β και
 7.7.6.2.
 στην εγκάρσια κατεύθυνση, το 5 % για όλες τις κλάσεις.
 7.7.7. Βαθμίδες (βλέπε παράρτημα 4, εικόνα 8)
 7.7.7.1. Το μέγιστο και το ελάχιστο ύψος, καθώς και το ελάχιστο βάθος των βαθμίδων για επιβάτες στις θύρες επιβατών και κινδύνου, καθώς και στο εσωτερικό του οχήματος, καθορίζονται στο παράρτημα 4, εικόνα 8.
 7.7.7.1.1.
 Κάθε μετάβαση από έναν χαμηλωμένο διάδρομο σε περιοχή καθήμενων δεν πρέπει να θεωρείται βαθμίδα. Ωστόσο, η κατακόρυφη απόσταση μεταξύ της επιφάνειας του διαδρόμου και του δαπέδου της περιοχής καθήμενων δεν θα πρέπει να είναι μεγαλύτερη από 350 mm.
 7.7.7.2. Το ύψος μιας βαθμίδας μετράται στο κέντρο του πλάτους της στο εξωτερικό άκρο, με τον εξοπλισμό και την πίεση του ελαστικού που προδιαγράφονται από τον κατασκευαστή για τη τεχνικά αποδεκτή μέγιστη μάζα του εμφόρτου οχήματος (Μ).
 7.7.7.3. Το ύψος της πρώτης βαθμίδας από το έδαφος πρέπει να μετράται με το όχημα επί οριζόντιου εδάφους, με τη μάζα του σε τάξη πορείας, όπως καθορίζεται στο σημείο 2.18 του παρόντος κανονισμού, και με τον εξοπλισμό και την πίεση του ελαστικού που προδιαγράφονται από τον κατασκευαστή για τη τεχνικά αποδεκτή μέγιστη μάζα του εμφόρτου οχήματος (Μ) που δηλώνεται σύμφωνα με το σημείο 2.19 του παρόντος κανονισμού.
 7.7.7.4. Όταν υπάρχουν περισσότερες της μιας βαθμίδες, κάθε βαθμίδα μπορεί να προεξέχει στην περιοχή της κατακόρυφης προβολής της επόμενης βαθμίδας έως 100 mm, η δε προβολή επάνω από το κάτω ίχνος πρέπει να αφήνει ελεύθερη επιφάνεια τουλάχιστον 200 mm (βλέπε παράρτημα 4, εικόνα 8)· όλες οι ακμές των βαθμίδων πρέπει να είναι σχεδιασμένες έτσι ώστε να ελαχιστοποιείται ο κίνδυνος παραπατήματος. Επίσης, όλες οι ακμές των βαθμίδων πρέπει να έχουν χρώμα που να δημιουργεί αντίθεση.
 7.7.7.5. Το πλάτος και το σχήμα κάθε βαθμίδας πρέπει να είναι έτσι διαμορφωμένα ούτως ώστε ένα ορθογώνιο παραλληλόγραμμο, όπως το εμφαινόμενο στον κάτωθι πίνακα, να μπορεί να τοποθετείται επί της βαθμίδας αυτής, προεξέχοντας κατά 5 % το πολύ από τη βαθμίδα. Σε μια διπλή θύρα, κάθε ήμισυ της θύρας πρέπει να πληροί την απαίτηση αυτή.
 Αριθμός επιβατών
 > 22
 ≤ 22
 Επιφάνεια
 Πρώτη βαθμίδα (mm)
 400 × 300
 400 × 200
 Λοιπές βαθμίδε (mm)
 400 × 200
 400 × 200
 7.7.7.6. Όλες οι βαθμίδες πρέπει να έχουν αντιολισθητική επιφάνεια.
 7.7.7.7. Η μέγιστη κλίση της βαθμίδας προς οποιαδήποτε κατεύθυνση δεν θα υπερβαίνει το 5 %.
 7.7.8. Καθίσματα επιβατών (συμπεριλαμβανομένων πτυσσόμενων καθισμάτων) και χώρος για καθήμενους
 7.7.8.1. Μέγιστο πλάτος καθίσματος (βλέπε παράρτημα 4, εικόνα 9)
 7.7.8.1.1.
 Το ελάχιστο πλάτος του μαξιλαριού καθίσματος, διάσταση «F» (παράρτημα 4, εικόνα 9), μετρούμενο από ένα κατακόρυφο επίπεδο που διέρχεται από το κέντρο της θέσης αυτής καθήμενου, πρέπει να είναι:
 7.7.8.1.1.1.
 200 mm για τα οχήματα της κλάσης I, II, A ή B ή
 7.7.8.1.1.2.
 225 mm για τα οχήματα της κλάσης III.
 7.7.8.1.2.
 Το ελάχιστο πλάτος του διαθέσιμου


text:
χώρου για κάθε θέση καθήμενου, διάσταση «G» (παράρτημα 4, εικόνα 9), μετρούμενο από ένα κατακόρυφο επίπεδο που διέρχεται από το κέντρο της θέσης αυτής καθήμενου σε ύψος μεταξύ 270 και 650 mm άνωθεν του ασυμπίεστου μαξιλαριού του καθίσματος, πρέπει να είναι τουλάχιστον:
 7.7.8.1.2.1.
 250 mm στην περίπτωση μεμονωμένων καθισμάτων ή
 7.7.8.1.2.2.
 225 mm στην περίπτωση συνεχόμενων σειρών καθισμάτων δύο ή περισσότερων επιβατών.
 7.7.8.1.3.
 Στα οχήματα πλάτους 2,35 m το πολύ, το πλάτος του διαθέσιμου χώρου για κάθε θέση καθήμενου, μετρούμενο από ένα κατακόρυφο επίπεδο που διέρχεται από το κέντρο της θέσης αυτής καθήμενου σε ύψη μεταξύ 270 mm και 650 mm άνωθεν του ασυμπίεστου μαξιλαριού του καθίσματος, πρέπει να είναι 200 mm (βλέπε παράρτημα 4, εικόνα 9Α). Εάν τηρούνται οι απαιτήσεις της παρούσας παραγράφου, δεν ισχύουν οι απαιτήσεις του σημείου 7.7.8.1.2.
 7.7.8.1.4.
 Για τα οχήματα χωρητικότητας έως 22 επιβατών, στην περίπτωση καθισμάτων προσκείμενων στο τοίχωμα του οχήματος, ο διαθέσιμος χώρος δεν περιλαμβάνει, στο άνω μέρος του, μια τριγωνική επιφάνεια πλάτους 20 mm και ύψους 100 mm (βλέπε παράρτημα 4, εικόνα 10). Επίσης, ο χώρος που χρειάζεται για τις ζώνες ασφαλείας και τις αγκυρώσεις τους και για το αλεξήλιο θεωρούνται ότι εξαιρούνται.
 7.7.8.1.5.
 Για τη μέτρηση του πλάτους του διαδρόμου, δεν λαμβάνεται υπόψη εάν ο διαθέσιμος χώρος που ορίζεται ανωτέρω προεξέχει ή όχι στο διάδρομο.
 7.7.8.2. Ελάχιστο βάθος μαξιλαριού καθίσματος (διάσταση Κ, Βλέπε παράρτημα 4, εικόνα 11).
 Το ελάχιστο βάθος ενός μαξιλαριού καθίσματος πρέπει να είναι:
 7.7.8.2.1.
 350 mm στα οχήματα της κλάσης I, Α ή Β και
 7.7.8.2.2.
 400 mm στα οχήματα της κλάσης II ή της κλάσης III.
 7.7.8.3. Ύψος μαξιλαριού καθίσματος (διάσταση Η, βλέπε παράρτημα 4, εικόνα 11α).
 Το ύψος του ασυμπίεστου μαξιλαριού του καθίσματος σχετικά με το έδαφος θα πρέπει να είναι τόσο ώστε η απόσταση από το έδαφος έως ένα οριζόντιο επίπεδο που εφάπτεται στην εμπρόσθια ανώτερη επιφάνεια του μαξιλαριού του καθίσματος να είναι μεταξύ 400 και 500 mm. ωστόσο, το ύψος αυτό μπορεί να μειώνεται έως τα 350 mm το πολύ στους θόλους των τροχών (λαμβάνοντας υπόψη τις ανοχές που προβλέπονται στο σημείο 7.7.8.5.2) και στο διαμέρισμα του κινητήρα/της μετάδοσης.
 7.7.8.4. Απόσταση μεταξύ καθισμάτων (βλέπε παράρτημα 4, εικόνα 12)
 7.7.8.4.1.
 Στα καθίσματα που είναι διατεταγμένα προς την ίδια κατεύθυνση, η απόσταση μεταξύ του μετώπου ενός ερεισινώτου και της πίσω πλευράς του ερεισινώτου του προηγούμενου καθίσματος (διάσταση Η) μετράται οριζοντίως και σε όλο το ύψος μεταξύ του επιπέδου της άνω επιφανείας του μαξιλαριού καθίσματος και ενός σημείου 620 mm επάνω από το δάπεδο, πρέπει να είναι τουλάχιστον:
 H
 Κλάση I, A και B
 650 mm
 Κλάση II και III
 680 mm
 7.7.8.4.2.
 Όλες οι μετρήσεις πραγματοποιούνται με το μαξιλάρι του καθίσματος και το ερεισίνωτο ασυμπίεστα, σε κατακόρυφο επίπεδο διερχόμενο από τη διάμεσο της ατομικής θέσης καθήμενου.
 7.7.8.4.3.
 Όταν τα εγκάρσια καθίσματα είναι διατεταγμένα το ένα απέναντι από το άλλο, η ελάχιστη απόσταση μεταξύ των μετώπων των ερεισινώτων των αντιμέτωπων καθισμάτων, μετρούμενη στα υψηλότερα σημεία των μαξιλαριών των καθισμάτων, πρέπει να είναι τουλάχιστον 1 300 mm.
 7.7.8.4.4.
 Οι μετρήσεις πραγματοποιούνται με τα ανακλινόμενα καθίσματα επιβατών και τα


text:
προσαρμοζόμενα καθίσματα οδηγού με τα ερεισίνωτά τους και τις υπόλοιπες ρυθμίσεις στην κανονική θέση χρήσης τους, όπως προσδιορίζεται από τον κατασκευαστή.
 7.7.8.4.5.
 Οι μετρήσεις πραγματοποιούνται με το τυχόν πτυσσόμενο τραπεζάκι προσαρμοσμένο στο ερεισίνωτο καθίσματος στην πτυσσόμενη (ανασυρόμενη) θέση του.
 7.7.8.4.6.
 Τα καθίσματα που είναι συναρμολογημένα επί τροχιάς ή σε άλλο σύστημα που επιτρέπει τον χειριστή ή τον χρήστη να μεταβάλλει εύκολα την εσωτερική διαμόρφωση του οχήματος μετρούνται στην κανονική θέση χρήσης τους, όπως προσδιορίζει ο κατασκευαστής στην αίτηση έγκρισης.
 7.7.8.5. Χώρος για καθήμενους επιβάτες (βλέπε παράρτημα 4, εικόνα 13).
 7.7.8.5.1.
 Για τα καθίσματα πίσω από ένα χώρισμα ή άλλη άκαμπτη κατασκευή εκτός καθίσματος, πρέπει να προβλέπεται ελάχιστος ελεύθερος χώρος εμπρός από κάθε απαιτούμενο κάθισμα επιβάτη (όπως ορίζεται στο σημείο 7.7.8.6.) σύμφωνα με το παράρτημα 4, εικόνα 13. Ένα χώρισμα του οποίου το περίγραμμα αντιστοιχεί περίπου σε εκείνο του κεκλιμένου ερεισινώτου του καθίσματος, μπορούν να εισχωρούν στο χώρο αυτό. Για τα καθίσματα δίπλα στο κάθισμα του οδηγού σε οχήματα της κλάσης Α ή Β, επιτρέπεται προεξοχή του πίνακα ενδείξεων για τον οδηγό, του πίνακα χειριστηρίων, του μοχλού αλλαγής ταχυτήτων, του αλεξήνεμου, του αλεξηλίου, των ζωνών ασφαλείας και των αγκυρώσεων αυτών των ζωνών.
 7.7.8.5.2.
 Για ένα κάθισμα πίσω από ένα κάθισμα ή/και ένα κάθισμα απέναντι από το διάδρομο, πρέπει να προβλέπεται ελάχιστος ελεύθερος χώρος για τα πόδια βάθους τουλάχιστον 300 mm και πλάτους σύμφωνα με το σημείο 7.7.8.1.1, όπως απεικονίζεται στο παράρτημα 4, εικόνα 11β. Η ύπαρξη στο χώρο αυτό στηριγμάτων των καθισμάτων, υποποδίων για τους επιβάτες και προεξοχών όπως προβλέπεται στο σημείο 7.7.8.6 επιτρέπεται υπό τον όρο ότι απομένει επαρκής χώρος για τα πόδια των επιβατών. Αυτός ο χώρος για τα πόδια μπορεί εν μέρει να βρίσκεται μέσα ή/και πάνω από το διάδρομο, αλλά δεν θα εμποδίζει σε καμία περίπτωση τη μέτρηση του ελάχιστου πλάτους του διαδρόμου σύμφωνα με το σημείο 7.7.5. Στην περίπτωση καθισμάτων δίπλα στο κάθισμα του οδηγού σε οχήματα της κλάσης Α ή Β, επιτρέπεται προεξοχή των ζωνών ασφαλείας και των αγκυρώσεών τους.
 7.7.8.5.3.
 Ο ελάχιστος αριθμός καθισμάτων με προτεραιότητα που πληρούν τις προϋποθέσεις του παραρτήματος 8, σημείο 3.2 είναι τέσσερις για την κλάση I, δύο για την κλάση II και μία για την κλάση Α. Θέσεις που διπλώνουν ώστε να μην αποτελούν εμπόδιο όταν δεν χρησιμοποιούνται δεν μπορούν να ορίζονται ως καθίσματα με προτεραιότητα.
 7.7.8.6. Ελεύθερο ύψος επάνω από τις θέσεις καθήμενων
 7.7.8.6.1.
 Στην περίπτωση των μονώροφων οχημάτων, επάνω από κάθε θέση καθήμενου και, εξαιρέσει της περίπτωσης των καθισμάτων δίπλα στον οδηγό σε οχήματα της κλάσης Α ή Β, επάνω από το σχετικό χώρο για τα πόδια, πρέπει να μετράται ελεύθερος χώρος ύψους τουλάχιστον 900 mm μετρούμενου από το υψηλότερο σημείο του ασυμπίεστου μαξιλαριού καθίσματος και τουλάχιστον 1 350 mm από το μέσο επίπεδο του δαπέδου στο χώρο για τα πόδια. Στην περίπτωση των οχημάτων στα οποία εφαρμόζεται το σημείο 7.7.1.10, καθώς και για τα καθίσματα δίπλα στον οδηγό οχημάτων της κλάσης Α ή Β, οι διαστάσεις αυτές μπορούν να μειωθούν στα 1 200 mm μετρούμενες από το δάπεδο και στα 800 mm μετρούμενες από το υψηλότερο


text:
σημείο του μη συμπιεσμένου μαξιλαριού καθίσματος.
 Στην περίπτωση των διώροφων οχημάτων, επάνω από κάθε θέση καθήμενου πρέπει να υπάρχει ελεύθερο ύψος όχι μικρότερο των 900 mm από το υψηλότερο σημείο του μη συμπιεσμένου μαξιλαριού καθίσματος. Αυτό το ελεύθερο ύψος πρέπει να εκτείνεται επάνω από την κατακόρυφη προβολή όλης της επιφανείας του καθίσματος και του σχετικού χώρου για τα πόδια. Στην περίπτωση του άνω ορόφου, αυτό το ελεύθερο ύψος μπορεί να μειωθεί σε 850 mm.
 7.7.8.6.2.
 Ο ελεύθερος αυτός χώρος εκτείνεται επάνω από τη ζώνη που ορίζεται:
 7.7.8.6.2.1.
 από τα διαμήκη κατακόρυφα επίπεδα 200 mm εκατέρωθεν του μέσου κατακόρυφου επιπέδου της θέσης καθήμενου και
 7.7.8.6.2.2.
 από ένα εγκάρσιο κατακόρυφο επίπεδο διερχόμενο από το πλέον πίσω και άνω σημείο του ερεισινώτου και από ένα εγκάρσιο κατακόρυφο επίπεδο 280 mm εμπρός από το πλέον εμπρόσθιο σημείο του ασυμπίεστου μαξιλαριού καθίσματος, μετρούμενο σε κάθε περίπτωση στο μέσο κατακόρυφο επίπεδο της θέσης καθίσματος.
 7.7.8.6.3.
 Από τις ακμές του ελεύθερου χώρου που ορίζεται στα σημεία 7.7.8.6.1 και 7.7.8.6.2, μπορούν να εξαιρούνται οι ακόλουθες ζώνες:
 7.7.8.6.3.1.
 στο άνω μέρος των εξωτερικών καθισμάτων, δίπλα στο εσωτερικό τοίχωμα του οχήματος, μία ζώνη ορθογώνιας διατομής ύψους 150 mm και πλάτους 100 mm (βλέπε παράρτημα 4, εικόνα 14),
 7.7.8.6.3.2.
 στο άνω μέρος των εξωτερικών θέσεων, μία ζώνη τριγωνικής διατομής, της οποίας η κορυφή βρίσκεται 700 mm από την οροφή και της οποίας η βάση έχει πλάτος 100 mm (βλέπε παράρτημα 4, εικόνα 15). Εξαιρείται επίσης ο χώρος που χρειάζεται για τις ζώνες ασφαλείας και τις αγκυρώσεις τους και για το αλεξήλιο·
 7.7.8.6.3.3.
 στο κάτω μέρος του χώρου για τα πόδια των εξωτερικών καθισμάτων, μία ζώνη με διατομή επιφανείας 0,02 m2 το πολύ (0,03 m2 για τα χαμηλοδάπεδα οχήματα) και μέγιστο πλάτος 100 mm το πολύ (150 mm για τα χαμηλοδάπεδα οχήματα) (βλέπε παράρτημα 4, εικόνα 16).
 7.7.8.6.3.4.
 Για ένα όχημα χωρητικότητας έως 22 επιβατών, στην περίπτωση θέσεων καθήμενων κοντά στις πίσω γωνίες του αμαξώματος, η απώτερη πίσω ακμή του ελεύθερου χώρου, σε κάτοψη, μπορεί να στρογγυλεύεται με ακτίνα 150 mm το πολύ (βλέπε το παράρτημα 4, εικόνα 17).
 7.7.8.6.4.
 Στον ελεύθερο χώρο που ορίζεται στα σημεία 7.7.8.6.1, 7.7.8.6.2 και 7.7.8.6.3, επιτρέπονται οι ακόλουθες πρόσθετες προεξοχές:
 7.7.8.6.4.1.
 προεξοχή του ερεισινώτου άλλου καθίσματος, των υποστηριγμάτων του και των εξαρτημάτων του (π.χ. πτυσσόμενο τραπεζάκι).
 7.7.8.6.4.2.
 Στην περίπτωση οχήματος χωρητικότητας έως 22 επιβατών, η προεξοχή ενός θόλου τροχού υπό τον όρο ότι πληρούται μία από τις δύο κάτωθι προϋποθέσεις:
 7.7.8.6.4.2.1.
 η προεξοχή δεν εκτείνεται πέραν του μέσου κατακόρυφου επιπέδου της θέσης καθήμενου (βλέπε το παράρτημα 4, εικόνα 18) ή
 7.7.8.6.4.2.2.
 η πλησιέστερη ακμή της περιοχής βάθους 300 mm για τα πόδια του καθήμενου επιβάτη εκτείνεται έως 200 mm από την ακμή του ασυμπίεστου μαξιλαριού του καθίσματος και έως 600 mm εμπρός από το ερεισίνωτο του καθίσματος, με τις μετρήσεις πραγματοποιούμενες στο διάμεσο κατακόρυφο επίπεδο της θέσης καθήμενου (βλέπε το παράρτημα 4, εικόνα 19). Στην περίπτωση δύο αντιμέτωπων θέσεων, η διάταξη αυτή ισχύει για ένα μόνον από τα καθίσματα, ο δε εναπομένων χώρος για τα πόδια των καθήμενων επιβατών πρέπει να είναι 400 mm τουλάχιστον.
 7.7.8.6.4.3.


text:
Σε οχήματα χωρητικότητας έως 22 επιβατών, για τα καθίσματα δίπλα στο κάθισμα του οδηγού, επιτρέπεται προεξοχή του πίνακα ενδείξεων για τον οδηγό, του πίνακα χειριστηρίων, του αλεξήνεμου, του αλεξηλίου, των ζωνών ασφαλείας, των αγκυρώσεων αυτών των ζωνών και του εμπρόσθιου μέρους της οροφής.
 7.7.8.6.4.4.
 Προεξοχή παραθύρων με οριζόντιους στροφείς όταν είναι ανοικτά και των εξαρτημάτων τους.
 7.7.9. Επικοινωνία με τον οδηγό
 7.7.9.1. Στα οχήματα των κλάσεων I, II και Α, πρέπει να προβλέπεται ένα μέσο που να επιτρέπει στους επιβάτες να επισημαίνουν στον οδηγό ότι επιθυμούν στάση του οχήματος. Τα χειριστήρια για όλες αυτές τις διατάξεις επικοινωνίας πρέπει να μπορούν να λειτουργούν με την παλάμη του χεριού. Πρέπει να υπάρχουν κατάλληλες διατάξεις επικοινωνίας κατανεμημένες επαρκώς και ομοιόμορφα σε ολόκληρο το όχημα και σε απόσταση όχι άνω των 1 500 mm από το δάπεδο· αυτό δεν αποκλείει τη δυνατότητα εγκατάστασης υψηλότερων πρόσθετων συσκευών επικοινωνίας. Τα χειριστήρια πρέπει να έχουν χρώμα που να δημιουργεί αντίθεση. Η ενεργοποίηση του χειριστηρίου πρέπει επίσης να υποδεικνύεται στους επιβάτες με ένα ή περισσότερα φωτεινά σήματα. Το σήμα πρέπει να απεικονίζει τις λέξεις «στάση» ή ισοδύναμο ή/και κατάλληλο εικονόγραμμα και να παραμένει φωτεινό έως ότου ανοίξει η ή οι θύρες επιβατών. Τα αρθρωτά οχήματα πρέπει να διαθέτουν τέτοια σήματα σε κάθε άκαμπτο τμήμα τους. Τα διώροφα οχήματα πρέπει να διαθέτουν σήματα σε κάθε όροφο. Οι διατάξεις του σημείου 7.6.11.4 εφαρμόζονται σε οποιεσδήποτε χρησιμοποιούμενες επισημάνσεις σε μορφή κειμένου.
 7.7.9.2. Επικοινωνία με το διαμέρισμα πληρώματος
 Εάν υπάρχει διαμέρισμα πληρώματος χωρίς πρόσβαση στο διαμέρισμα του οδηγού ή των επιβατών, πρέπει να προβλέπεται μέσο επικοινωνίας μεταξύ του οδηγού και του πληρώματος.
 7.7.9.3. Επικοινωνία με το διαμέρισμα τουαλέτας
 Τα διαμερίσματα τουαλέτας πρέπει να διαθέτουν μέσο ειδοποίησης για την παροχή βοήθειας σε περίπτωση ανάγκης.
 7.7.10. Μηχανήματα θερμών ποτών και εξοπλισμός παρασκευής φαγητών
 7.7.10.1. Τα μηχανήματα θερμών ποτών και ο εξοπλισμός παρασκευής φαγητών πρέπει να τοποθετούνται ή να προστατεύονται έτσι ώστε να μην εκτινάσσεται σε κανέναν επιβάτη θερμό φαγητό ή ποτό κατά την πέδηση σε περίπτωση έκτακτης ανάγκης ή λόγω της φυγοκέντρου δύναμης στις στροφές.
 7.7.10.2. Στα οχήματα που διαθέτουν μηχανήματα θερμών ποτών και εξοπλισμό παρασκευής φαγητών, όλα τα καθίσματα επιβατών πρέπει να είναι εφοδιασμένα με διάταξη εναπόθεσης ποτών και φαγητών ενόσω το όχημα είναι εν κινήσει.
 7.7.11. Θύρες εσωτερικών διαμερισμάτων
 Κάθε θύρα τουαλέτας ή άλλου εσωτερικού διαμερίσματος:
 7.7.11.1.
 πρέπει να κλείνει μόνη της και να μην είναι εξοπλισμένη με καμία διάταξη που να την κρατά ανοικτή σε περίπτωση που, όταν είναι ανοικτή, μπορεί να δημιουργήσει εμπόδιο στους επιβάτες σε περίπτωση έκτακτης ανάγκης,
 7.7.11.2.
 πρέπει, όταν είναι ανοικτή, να μην καλύπτει καμία χειρολαβή, χειριστήριο, διάταξη για το άνοιγμα ή την υποχρεωτική επισήμανση που συνδέεται με οποιαδήποτε θύρα επιβατών, θύρα κινδύνου, έξοδο κινδύνου, πυροσβεστήρα ή κιβώτιο πρώτων βοηθειών,
 7.7.11.3.
 πρέπει να παρέχει ένα μέσο ούτως ώστε να επιτρέπεται το άνοιγμα της θύρας από έξω από το διαμέρισμα σε περίπτωση έκτακτης ανάγκης,
 7.7.11.4.
 δεν πρέπει να είναι δυνατό να μανδαλώνεται από έξω, εκτός εάν είναι πάντοτε δυνατόν να ανοιχθεί από μέσα.
 7.7.12. Κλιμακοστάσια επικοινωνίας σε διώροφα οχήματα (βλέπε παράρτημα 4, εικόνα 1)
 7.7.12.1. Το ελάχιστο πλάτος


text:
οιουδήποτε κλιμακοστασίου επικοινωνίας πρέπει να είναι σχεδιασμένο έτσι ώστε να επιτρέπει ελεύθερη διέλευση μιας διάταξης δοκιμής μονής θύρας επιβατών, όπως υποδεικνύεται στο σχήμα 1 του παραρτήματος 4. Το χώρισμα πρέπει να κινείται με σημείο εκκίνησης το διάδρομο του κάτω ορόφου έως την τελευταία βαθμίδα, στην πιθανή κατεύθυνση κίνησης ενός ατόμου που χρησιμοποιεί το κλιμακοστάσιο.
 7.7.12.2. Τα κλιμακοστάσια επικοινωνίας πρέπει να είναι σχεδιασμένα έτσι ώστε, κατά την απότομη πέδηση του οχήματος κινούμενο προς τα εμπρός, να μην υπάρχει κίνδυνος να εκτιναχθεί κάποιος επιβάτης προς τα κάτω.
 Η απαίτηση αυτή θεωρείται ότι ικανοποιείται εφόσον πληρείται μία από τις ακολούθους διατάξεις:
 7.7.12.2.1.
 κανένα μέρος του κλιμακοστασίου δεν κατέρχεται προς τα εμπρός,
 7.7.12.2.2.
 το κλιμακοστάσιο είναι εξοπλισμένο με κιγκλίδωμα ή παρεμφερή διάταξη,
 7.7.12.2.3.
 υπάρχει αυτόματη διάταξη στο άνω μέρος του κλιμακοστασίου, η οποία εμποδίζει τη χρήση του όταν το όχημα κινείται· η διάταξη αυτή πρέπει να λειτουργεί εύκολα σε περίπτωση ανάγκης.
 7.7.12.3. Πρέπει να επαληθεύεται, με τη χρήση του κυλίνδρου που αναφέρεται στο σημείο 7.7.5.1, ότι οι συνθήκες πρόσβασης από τους διαδρόμους (άνω και κάτω) προς το κλιμακοστάσιο είναι οι κατάλληλες.
 7.7.13 Διαμέρισμα οδηγού
 7.7.13.1. Ο οδηγός πρέπει να προστατεύεται από τους όρθιους επιβάτες και από τους επιβάτες που κάθονται ακριβώς πίσω από το διαμέρισμα του οδηγού οι οποίοι μπορεί να εκτοξευθούν στο διαμέρισμα του οδηγού σε περίπτωση πέδησης ή σε κάποια στροφή. Αυτή η απαίτηση θεωρείται ότι ικανοποιείται αν:
 7.7.13.1.1.
 το πίσω μέρος του διαμερίσματος του οδηγού περικλείεται από χώρισμα ή
 7.7.13.1.2.
 στην περίπτωση καθισμάτων επιβατών που βρίσκονται πίσω από το διαμέρισμα του οδηγού, εάν διατίθεται στοιχείο προφύλαξης ή, στην περίπτωση οχημάτων της κλάσης Α ή Β, εάν διατίθεται ζώνη ασφαλείας. Για τα οχήματα που διαθέτουν χώρο για όρθιους επιβάτες ακριβώς πίσω από το διαμέρισμα του οδηγού, δεν ισχύει η επιλογή ζώνης ασφαλείας. Όπου υπάρχει, το στοιχείο προφύλαξης πρέπει να συμμορφώνονται με τις απαιτήσεις που ορίζονται στα σημεία 7.7.13.1.2.1 έως 7.7.13.1.2.3 (βλέπε παράρτημα 4, εικόνα 30).
 7.7.13.1.2.1.
 Το ελάχιστο πλάτος του στοιχείου προφύλαξης από το δάπεδο στο οποίο βρίσκονται τα πόδια του επιβάτη θα είναι 800 mm.
 7.7.13.1.2.2.
 Το πλάτος του στοιχείου προφύλαξης θα εκτείνεται προς το εσωτερικό από το τοίχωμα του οχήματος τουλάχιστον μέχρι 100 mm πέρα από το διαμήκη κεντρικό άξονα του τελευταίου προς το εσωτερικό καθίσματος επιβατών, αλλά σε κάθε περίπτωση θα εκτείνεται τουλάχιστον μέχρι το τελευταίο προς το εσωτερικό σημείο του καθίσματος επιβατών.
 7.7.13.1.2.3.
 Η απόσταση μεταξύ της ανώτατης άκρης του χώρου που προορίζεται για τη συγκράτηση οποιουδήποτε αντικειμένου (π.χ. τραπέζι) και της ανώτατης άκρης του στοιχείου προφύλαξης θα είναι τουλάχιστον 90 mm.
 7.7.13.2. Το διαμέρισμα του οδηγού θα προστατεύεται από αντικείμενα που ενδεχομένως κυλήσουν μέσα σε αυτό από το χώρο των επιβατών ακριβώς πίσω από το διαμέρισμα σε περίπτωση ξαφνικής πέδησης. Η απαίτηση αυτή θεωρείται ότι πληρούται όταν μια σφαίρα διαμέτρου 50 mm δεν μπορεί να κυλήσει μέσα στο διαμέρισμα του οδηγού από το χώρο των επιβατών ακριβώς πίσω από το διαμέρισμα.
 7.7.13.3. Ο οδηγός θα προστατεύεται από τον ήλιο και από το εκτυφλωτικό φως και τις αντανακλάσεις που προκαλεί ο εσωτερικός τεχνητός φωτισμός. Όλα τα είδη φωτισμού


text:
που μπορεί να επηρεάσουν αρνητικά και σημαντικά την όραση του οδηγού θα μπορούν να λειτουργούν μόνον όταν το όχημα είναι σταματημένο.
 7.7.13.4. Το όχημα πρέπει να διαθέτει συσκευές για την αποθάμβωση και αποπάγωση του αλεξηνέμου.
 7.7.14. Κάθισμα οδηγού
 7.7.14.1. Το κάθισμα του οδηγού πρέπει να είναι ανεξάρτητο από τα άλλα καθίσματα.
 7.7.14.2. Το ερεισινωτό του πρέπει να είναι είτε κυρτό ή στο χώρο του οδηγού θα υπάρχουν στηρίγματα των βραχιόνων τοποθετημένα με τέτοιο τρόπο ώστε ο οδηγός ούτε να περιορίζεται κατά την οδήγηση του οχήματος, ούτε να χάνει την ισορροπία του λόγω των εγκάρσιων επιταχύνσεων που μπορεί να υπάρξουν κατά την οδήγηση.
 7.7.14.3. Το ελάχιστο πλάτος του μαξιλαριού καθίσματος (διάσταση F, παράρτημα 4, εικόνα 9), μετρούμενο από ένα κατακόρυφο επίπεδο που διέρχεται από το κέντρο του καθίσματος, πρέπει να είναι:
 7.7.14.3.1.
 200 mm για τα οχήματα της κλάσης A ή B,
 7.7.14.3.2.
 225 mm για τα οχήματα της κλάσης Ι, ΙΙ ή III.
 7.7.14.4. Το ελάχιστο βάθος του μαξιλαριού καθίσματος (διάσταση Κ, παράρτημα 4, εικόνα 11α), μετρούμενο από ένα κατακόρυφο επίπεδο που διέρχεται από το κέντρο του καθίσματος, πρέπει να είναι:
 7.7.14.4.1.
 350 mm για τα οχήματα της κλάσης A ή B,
 7.7.14.4.2.
 400 mm για τα οχήματα της κλάσης Ι, ΙΙ ή III.
 7.7.14.5. Το ελάχιστο συνολικό πλάτος του ερεισινωτού μετρούμενου σε ύψος έως 250 mm πάνω από το οριζόντιο επίπεδο που εφάπτεται στην ανώτατη επιφάνεια του ασυμπίεστου μαξιλαριού του καθίσματος θα είναι 450 mm.
 7.7.14.6. Η απόσταση μεταξύ των στηριγμάτων των βραχιόνων θα παρέχει ελεύθερο χώρο τουλάχιστον 450 mm στον οδηγό, όπως ορίζεται στο σημείο 7.7.14.2.
 7.7.14.7. Το κάθισμα θα ρυθμίζεται κατά μήκος και καθ’ ύψος και ως προς την κλίση του ερεισινωτού. Θα ασφαλίζει αυτόματα στην επιλεγμένη θέση και, εφόσον διαθέτει περιστρεφόμενο μηχανισμό, θα ασφαλίζει αυτόματα, όταν βρίσκεται στη θέση οδήγησης. Το κάθισμα θα διαθέτει σύστημα ανάρτησης.
 7.7.14.7.1.
 Το σύστημα ανάρτησης και η ρύθμιση του καθίσματος καθ’ ύψος δεν αποτελούν υποχρεωτικές προϋποθέσεις για τα οχήματα της κλάσης Α ή Β.
 7.8. Τεχνητός εσωτερικός φωτισμός
 7.8.1. Πρέπει να προβλέπεται εσωτερική ηλεκτρική εγκατάσταση για το φωτισμό:
 7.8.1.1.
 όλων των διαμερισμάτων επιβατών, των διαμερισμάτων πληρώματος, του διαμερίσματος τουαλέτας και του αρθρωτού τμήματος ενός αρθρωτού οχήματος,
 7.8.1.2.
 τυχόν βαθμίδας ή βαθμίδων,
 7.8.1.3.
 της πρόσβασης προς οποιεσδήποτε εξόδους και τον χώρο που γειτνιάζει άμεσα με την (τις) έξοδο (εξόδους) επιβατών, συμπεριλαμβανομένης, οποιασδήποτε διάταξης επιβίβασης, όταν αυτή χρησιμοποιείται,
 7.8.1.4.
 των εσωτερικών σημάνσεων και των εσωτερικών χειριστηρίων όλων των εξόδων,
 7.8.1.5.
 όλων των σημείων όπου υπάρχουν εμπόδια.
 7.8.1.6.
 Σε περίπτωση διώροφου οχήματος χωρίς οροφή, θα υπάρχει τουλάχιστον μία διάταξη φωτισμού όσο το δυνατόν πιο κοντά στην κορυφή κάθε κλιμακοστασίου που οδηγεί στον επάνω όροφο.
 7.8.2. Πρέπει να υπάρχουν τουλάχιστον δύο εσωτερικά κυκλώματα φωτισμού, έτσι ώστε η αστοχία του ενός να μην επηρεάζει το άλλο. Ένα κύκλωμα που χρησιμεύει μόνο για το συνεχή φωτισμό της εισόδου και εξόδου μπορεί να θεωρείται ως ένα από αυτά τα κυκλώματα.
 7.8.3. (Δεσμευμένο)
 7.8.4. Δεν απαιτούνται μεμονωμένα φώτα για κάθε ένα από τα στοιχεία του σημείου 7.8.1 εφόσον μπορεί να διατηρηθεί επαρκής φωτισμός κατά την κανονική χρήση.
 7.8.5. Ο


text:
έλεγχος του υποχρεωτικού εσωτερικού φωτισμού θα πραγματοποιείται με χειροκίνητους διακόπτες από τον οδηγό ή αυτόματα.
 7.9. Αρθρωτό τμήμα των αρθρωτών οχημάτων
 7.9.1. Το αρθρωτό τμήμα που συνδέει τα άκαμπτα μέρη του οχήματος πρέπει να είναι σχεδιασμένα και κατασκευασμένα έτσι ώστε να επιτρέπει τουλάχιστον μία περιστροφική κίνηση περί έναν τουλάχιστον οριζόντιο άξονα και έναν τουλάχιστον κατακόρυφο άξονα.
 7.9.2. Όταν το αρθρωτό όχημα είναι εν στάσει με τη μάζα του σε ετοιμότητα λειτουργίας επί οριζόντιας επιφανείας, δεν πρέπει να υπάρχει, μεταξύ του δαπέδου κανενός από τα άκαμπτα τμήματα και του δαπέδου της περιστρεφόμενης βάσης ή του στοιχείου που αντικαθιστά τη βάση αυτή, ακάλυπτο κενό πλάτους άνω των:
 7.9.2.1. 10 mm όταν οι τροχοί του οχήματος βρίσκονται επί του ιδίου επιπέδου, ή
 7.9.2.2. 20 mm όταν οι τροχοί του άξονα που πρόσκεινται στο αρθρωτό τμήμα βρίσκονται επί επιφανείας η οποία είναι 150 mm υψηλότερη από την επιφάνεια επί της οποίας βρίσκονται οι τροχοί των υπολοίπων αξόνων.
 7.9.3. Η διαφορά επιπέδου μεταξύ του δαπέδου των άκαμπτων τμημάτων και του δαπέδου της περιστρεφόμενης βάσης, μετρούμενη στον αρμό, δεν πρέπει να υπερβαίνει:
 7.9.3.1.
 τα 20 mm υπό τις συνθήκες που περιγράφονται στο σημείο 7.9.2.1, ή
 7.9.3.2.
 τα 30 mm υπό τις συνθήκες που περιγράφονται στο σημείο 7.9.2.2.
 7.9.4. Στα αρθρωτά οχήματα, πρέπει να προβλέπονται μέσα τα οποία να μην εμποδίζουν την πρόσβαση επιβατών σε οποιοδήποτε μέρος του αρθρωτού τμήματος όταν:
 7.9.4.1.
 το δάπεδο έχει ακάλυπτο κενό που δεν ανταποκρίνεται στις απαιτήσεις του σημείου 7.9.2,
 7.9.4.2.
 το δάπεδο δεν μπορεί να φέρει τη μάζα των επιβατών,
 7.9.4.3.
 οι επιβάτες διατρέχουν κίνδυνο από τις κινήσεις των τοιχωμάτων.
 7.10. Σταθερότητα πορείας των αρθρωτών οχημάτων
 Όταν ένα αρθρωτό όχημα κινείται επί ευθείας γραμμής, τα διαμήκη μέσα επίπεδα των άκαμπτων τμημάτων του πρέπει να συμπίπτουν και να σχηματίζουν συνεχές επίπεδο χωρίς εκτροπές.
 7.11. Χειρολισθήρες και χειρολαβές
 7.11.1. Γενικές προδιαγραφές
 7.11.1.1. Οι χειρολισθήρες και οι χειρολαβές πρέπει να είναι κατάλληλης αντοχής.
 7.11.1.2. Οι χειρολισθήρες και οι χειρολαβές πρέπει να σχεδιάζονται και να τοποθετούνται έτσι ώστε να μη υπάρχει κανένας κίνδυνος τραυματισμού των επιβατών.
 7.11.1.3. Οι χειρολισθήρες και οι χειρολαβές πρέπει να είναι διατομής που να επιτρέπει στους επιβάτες να συγκρατούνται εύκολα και αποτελεσματικά. Κάθε χειρολισθήρας πρέπει να έχει μήκος τουλάχιστον 100 mm για να δέχεται την παλάμη του επιβάτη. Καμία διάσταση διατομής δεν πρέπει να είναι μικρότερη των 20 mm ή μεγαλύτερη των 45 mm εκτός από την περίπτωση των χειρολισθήρων σε θύρες και καθίσματα και, στην περίπτωση οχήματος της κλάσης II, III ή Β, στις διόδους προσβάσεων. Στις περιπτώσεις αυτές, επιτρέπονται χειρολισθήρες με ελάχιστη διάσταση 15 mm, υπό τον όρο ότι μία άλλη διάσταση είναι τουλάχιστον 25 mm. Οι χειρολισθήρες δεν πρέπει να παρουσιάζουν αιχμηρές καμπύλες.
 7.11.1.4. Η απόσταση μεταξύ χειρολισθήρα ή χειρολαβής στο μεγαλύτερο μήκος τους και του παρακείμενου μέρους του αμαξώματος ή των τοιχωμάτων του οχήματος πρέπει να είναι τουλάχιστον 40 m. Ωστόσο, στην περίπτωση χειρολισθήρα σε θύρα ή κάθισμα ή σε δίοδο πρόσβασης σε όχημα της κλάσης II, III ή Β, επιτρέπεται ελάχιστη απόσταση 35 m.
 7.11.1.5. Η επιφάνεια κάθε χειρολισθήρα, χειρολαβής ή ορθοστάτη πρέπει να δημιουργεί αντίθεση


text:
και να είναι αντιολισθητική.
 7.11.2. Πρόσθετες απαιτήσεις για χειρολισθήρες και χειρολαβές για οχήματα που έχουν σχεδιαστεί για τη μεταφορά όρθιων επιβατών
 7.11.2.1. Πρέπει να προβλέπονται επαρκείς χειρολισθήρες ή/και χειρολαβές σε κάθε σημείο της επιφάνειας δαπέδου που προορίζεται για τους όρθιους επιβάτες σύμφωνα με το σημείο 7.2.2. Προς το σκοπό αυτό, οι κρεμαστές χειρολαβές, εφόσον υπάρχουν, μπορούν να υπολογίζονται ως χειρολαβές, εφόσον διατηρούνται στη θέση τους με κατάλληλα μέσα. Η απαίτηση αυτή θεωρείται ότι ικανοποιείται εφόσον, για όλα τα δυνατά σημεία της διάταξης δοκιμής που απεικονίζεται στο παράρτημα 4, εικόνα 20, ο κινητός βραχίονας της διάταξης μπορεί να φτάσει δύο τουλάχιστον χειρολισθήρες ή χειρολαβές. Η διάταξη δοκιμής μπορεί να περιστρέφεται ελεύθερα περί τον κατακόρυφο άξονά της.
 7.11.2.2. Κατά την εφαρμογή της διαδικασίας που περιγράφεται στο σημείο 7.11.2.1 ανωτέρω, λαμβάνονται υπόψη μόνον οι χειρολισθήρες και οι χειρολαβές που απέχουν από το δάπεδο από 800 mm έως 1 950 mm.
 7.11.2.3. Για κάθε θέση που μπορεί να καταληφθεί από όρθιο επιβάτη, ένας τουλάχιστον από τους απαιτούμενους δύο χειρολισθήρες ή χειρολαβή μπορεί να βρίσκεται σε ύψος 1 500 mm το πολύ από το δάπεδο στη θέση αυτή. Η απαίτηση αυτή δεν ισχύει σε περιοχή που πρόσκειται στη θύρα, όπου η θύρα ή ο μηχανισμός της όταν είναι ανοικτή θα εμποδίζει τη χρήση της χειρολαβής. Επίσης, εξαίρεση αποτελεί το μέσον των μεγάλων πλατφόρμων, αλλά το άθροισμα αυτών των εξαιρέσεων δεν πρέπει να υπερβαίνει το 20 % του συνολικού χώρου όρθιων επιβατών.
 7.11.2.4. Οι περιοχές, οι οποίες μπορούν να καταληφθούν από όρθιους επιβάτες και δεν χωρίζονται από καθίσματα από τα πλευρικά τοιχώματα ή το οπίσθιο τοίχωμα του οχήματος, πρέπει να διαθέτουν οριζόντιους χειρολισθήρες παράλληλους προς τα τοιχώματα και τοποθετημένους σε ύψος από 800 mm έως 1 500 mm από το δάπεδο.
 7.11.3. Χειρολισθήρες και χειρολαβές για θύρες επιβατών
 7.11.3.1. Τα ανοίγματα των θυρών πρέπει να διαθέτουν χειρολισθήρες ή/και χειρολαβές σε κάθε πλευρά τους. Στην περίπτωση διπλών θυρών, η απαίτηση αυτή μπορεί να πληρούται με την τοποθέτηση ενός κεντρικού ορθοστάτη ή ενός κεντρικού χειρολισθήρα.
 7.11.3.2. Οι χειρολισθήρες ή/και χειρολαβές στις θύρες επιβατών πρέπει να διαθέτουν ένα σημείο λαβής για κάθε όρθιο άτομο στο χώρο που πρόσκειται στη θύρα επιβατών ή σε οιαδήποτε από τις διαδοχικές βαθμίδες. Τα σημεία αυτά πρέπει να βρίσκονται, κατακόρυφα, σε ύψος 800 mm έως 1 100 mm από το έδαφος ή από την επιφάνεια κάθε βαθμίδας, και οριζόντια:
 7.11.3.2.1.
 για μια θέση κατάλληλη για ένα άτομο που στέκεται στο έδαφος, σε κατάλληλη απόσταση η οποία δεν υπερβαίνει τα 400 mm προς τα μέσα από την εξώτερη ακμή της πρώτης βαθμίδας και
 7.11.3.2.2.
 για την κατάλληλη θέση σε μια συγκεκριμένη βαθμίδα, όχι πιο έξω από την εξώτερη ακμή της συγκεκριμένης βαθμίδας, και όχι άνω των 600 mm προς τα μέσα από την ακμή αυτή.
 7.11.4. (Δεσμευμένο)
 7.11.5. Χειρολισθήρες και χειρολαβές για κλιμακοστάσια επικοινωνίας σε διώροφα οχήματα.
 7.11.5.1. Πρέπει να προβλέπονται κατάλληλοι χειρολισθήρες ή χειρολαβές σε κάθε πλευρά του κλιμακοστασίου επικοινωνίας. Οι χειρολισθήρες ή χειρολαβές πρέπει να τοποθετούνται σε απόσταση μεταξύ 800 και 1 100 mm από την ακραία ακμή κάθε βαθμίδας.
 7.11.5.2. Οι χειρολισθήρες


text:
ή/και χειρολαβές που προβλέπονται πρέπει να είναι έτσι κατασκευασμένες ώστε να περιλαμβάνουν σημείο λαβής για κάθε άτομο όρθιο στον κάτω ή άνω όροφο δίπλα στο κλιμακοστάσιο επικοινωνίας και σε οιαδήποτε από τις διαδοχικές βαθμίδες. Τα σημεία αυτά πρέπει να τοποθετούνται κατακόρυφα σε απόσταση μεταξύ 800 και 1 100 mm επάνω από τον κάτω όροφο ή το καθένα επάνω από την επιφάνεια κάθε βαθμίδας και
 7.11.5.2.1.
 σε θέση κατάλληλη για άτομο όρθιο στον κάτω όροφο, όχι περισσότερο από 400 mm προς τα μέσα από την απώτερη ακμή της πρώτης βαθμίδας και
 7.11.5.2.2.
 σε θέση κατάλληλη σε μια συγκεκριμένη βαθμίδα, όχι προς τα έξω από την απώτερη ακμή της δεδομένης βαθμίδας, και όχι άνω των 600 mm προς τα μέσα από την ίδια ακμή.
 7.12. Κιγκλιδώματα κλιμακοστασίων και εκτεθειμένων καθισμάτων
 7.12.1. Στα σημεία όπου ένας καθήμενος επιβάτης μπορεί να εκτιναχθεί στο κλιμακοστάσιο λόγω απότομης πέδησης πρέπει να υπάρχει είτε κιγκλίδωμα είτε, στην περίπτωση των οχημάτων της κλάσης Α ή Β, ζώνη ασφαλείας. Όπου υπάρχει, το κιγκλίδωμα πρέπει να έχει ύψος τουλάχιστον 800 mm από το δάπεδο επί του οποίου κείνται τα πόδια του επιβάτη και να εκτείνεται προς το εσωτερικό από το τοίχωμα του οχήματος τουλάχιστον 100 mm πέραν της διαμήκους μέσης γραμμής κάθε θέσης καθήμενου στην οποία ο επιβάτης διατρέχει κίνδυνο ή του κατακόρυφου στοιχείου της τελευταίας προς το εσωτερικό βαθμίδας, εάν η διάσταση αυτή είναι βραχύτερη.
 7.12.2. Στον άνω όροφο ενός διωρόφου οχήματος, το κλιμακοστάσιο επικοινωνίας πρέπει να προστατεύεται από κιγκλίδωμα ελάχιστου ύψους 800 mm από το δάπεδο. Η κάτω ακμή του κιγκλιδώματος δεν πρέπει να είναι άνω των 100 mm από το δάπεδο.
 7.12.3. Το εμπρόσθιο αλεξήνεμο εμπρός από επιβάτες που καταλαμβάνουν τα καθίσματα στο εμπρόσθιο μέρος του άνω ορόφου διώροφων οχημάτων πρέπει να διαθέτει προφύλαξη με μαλακή επένδυση. Η υψηλότερη ακμή αυτού του προστατευτικού στοιχείου πρέπει να είναι τοποθετημένη κατακόρυφα μεταξύ 800 και 900 mm από το δάπεδο όπου ευρίσκονται τα πόδια του επιβάτη.
 7.12.4. Το ρίχτι (ύψος) κάθε βαθμίδας σε ένα κλιμακοστάσιο επικοινωνίας διώροφου οχήματος πρέπει να είναι κλειστό.
 7.13. Ράφια αποσκευών και προστασία των επιβαινόντων
 Οι επιβαίνοντες στο όχημα πρέπει να προστατεύονται από αντικείμενα που μπορούν να πέσουν από τα ράφια αποσκευών λόγω της πέδησης του οχήματος ή της δημιουργίας φυγοκέντρου δυνάμεως στις στροφές. Εάν υπάρχουν διαμερίσματα αποσκευών, πρέπει να σχεδιάζονται έτσι ώστε οι αποσκευές να μην μπορούν να πέσουν κατά την απότομη πέδηση του οχήματος.
 7.14. Καταπακτές, εάν υπάρχουν
 7.14.1. Κάθε καταπακτή, η οποία δεν είναι καταπακτή διαφυγής, επί του δαπέδου ενός οχήματος πρέπει να είναι έτσι τοποθετημένη και ασφαλισμένη ώστε να μην μπορεί να αποσπασθεί ή να ανοιχτεί χωρίς τη χρήση εργαλείων ή κλειδιών και καμία διάταξη αφαίρεσης ή ασφάλισης να μην προεξέχει άνω των 8 mm από το επίπεδο του δαπέδου. Οι ακμές των προεξοχών πρέπει να είναι στρογγυλευμένες.
 7.15. Συσκευές οπτικής ψυχαγωγίας
 7.15.1. Οι συσκευές ψυχαγωγίας των επιβατών, π.χ. οθόνες τηλεόρασης ή βίντεο, πρέπει να είναι τοποθετημένες εκτός του οπτικού πεδίου του οδηγού όταν ο οδηγός κάθεται στην κανονική θέση οδήγησης. Η απαίτηση αυτή δεν αποκλείει τη χρήση οθονών τηλεόρασης ή παρόμοιων


text:
συσκευών για τον έλεγχο ή την οδήγηση του οχήματος από τον οδηγό, π.χ. για την παρακολούθηση των θυρών επιβατών.
 7.16. Τρόλεϊ
 7.16.1 Τα τρόλεϊ θα πληρούν τις διατάξεις του παραρτήματος 12.
 7.17. Προστασία επιβατών σε οχήματα χωρίς οροφή
 Κάθε όχημα χωρίς οροφή θα διαθέτει:
 7.17.1.
 ένα συνεχόμενο μπροστινό χώρισμα που θα εκτείνεται σε ολόκληρο το πλάτος του τμήματος του οχήματος που δεν έχει οροφή, με ύψος τουλάχιστον 1 400 mm από το γενικό επίπεδο του δαπέδου που εφάπτεται στο μπροστινό χώρισμα,
 7.17.2.
 ένα συνεχόμενο στοιχείο προφύλαξης γύρω από το πλαϊνό και πίσω μέρος του τμήματος του οχήματος που δεν έχει οροφή, με ύψος τουλάχιστον 1 100 mm στο πλάι και 1 200 mm στο πίσω μέρος του οχήματος, μετρούμενο από το γενικό επίπεδο του δαπέδου που εφάπτεται στα χωρίσματα. Το στοιχείο προφύλαξης θα αποτελείται από συνεχή πλαϊνά και πίσω χωρίσματα ύψους τουλάχιστον 700 mm από το γενικό επίπεδο του δαπέδου που εφάπτεται στα χωρίσματα, σε συνδυασμό με ένα ή περισσότερα συνεχή προστατευτικά κιγκλιδώματα με τα ακόλουθα χαρακτηριστικά:
 α)
 καμία διάσταση της τομής τους δεν πρέπει να είναι μικρότερη από 20 mm ή μεγαλύτερη από 45 mm,
 β)
 οποιοδήποτε άνοιγμα μεταξύ ενός προστατευτικού κιγκλιδώματος και οποιουδήποτε παρακείμενου προστατευτικού κιγκλιδώματος ή χωρίσματος δεν θα υπερβαίνει τα 200 mm,
 γ)
 πρέπει να είναι σταθερά στερεωμένα στο σκελετό του οχήματος,
 δ)
 οι θύρες στις εξόδους θα θεωρούνται ότι αποτελούν μέρος αυτού του στοιχείου προφύλαξης.
 7.18. Ορατότητα και βοηθήματα επικοινωνίας
 Σε περίπτωση οχημάτων χωρίς οροφή, ο οδηγός θα διαθέτει οπτικά μέσα, όπως καθρέφτη, περισκόπιο ή βιντεοκάμερα/οθόνη, προκειμένου να παρατηρεί τη συμπεριφορά των επιβατών στο χώρο χωρίς οροφή. Επιπλέον, θα προβλέπεται σύστημα επικοινωνίας ώστε να μπορεί ο οδηγός να επικοινωνεί με τους εν λόγω επιβάτες.
 Προσαρτημα
 Έλεγχος του στατικού ορίου κλίσης μέσω υπολογισμών
 1. Η συμμόρφωση ενός οχήματος προς τις απαιτήσεις του σημείου 7.4 του παραρτήματος 3, μπορεί να αποδεικνύεται με μέθοδο υπολογισμού η οποία εγκρίνεται από την τεχνική υπηρεσία που είναι υπεύθυνη για τη διεξαγωγή των δοκιμών.
 2. Η τεχνική υπηρεσία που είναι υπεύθυνη για τη διεξαγωγή των δοκιμών μπορεί να απαιτεί τη διεξαγωγή δοκιμών σε τμήματα του οχήματος για να ελέγχονται οι υποθέσεις στις οποίες βασίζονται οι υπολογισμοί.
 3. Προετοιμασία για τον υπολογισμό.
 3.1.
 Το όχημα αναπαρίσταται από ένα χωρικό σύστημα.
 3.2.
 Λόγω της θέσης του κέντρου βάρους του αμαξώματος του οχήματος και των διαφόρων μέτρων ελαστικότητας της ανάρτησης και των ελαστικών του οχήματος, κατά κανόνα, οι άξονες δεν σηκώνονται ταυτόχρονα στην ίδια πλευρά του οχήματος λόγω της πλευρικής επιτάχυνσης. Συνεπώς, η πλευρική κλίση του αμαξώματος πάνω από κάθε άξονα πρέπει να διαπιστώνεται με βάση την υπόθεση ότι οι τροχοί τού ή των άλλων αξόνων παραμένουν στο έδαφος.
 3.3.
 Χάριν απλότητας, θεωρείται ότι το κέντρο βάρους των μη ανηρτημένων μαζών κείται στο διάμηκες επίπεδο του οχήματος, επί γραμμής που διέρχεται από το κέντρο του άξονα περιστροφής των τροχών. Η μικρή μετακίνηση του κέντρου κύλισης λόγω της παραμόρφωσης του άξονα μπορεί να αγνοηθεί. Δεν πρέπει να λαμβάνεται υπόψη η επίδραση της ανάρτησης με πεπιεσμένο αέρα.
 3.4.
 Πρέπει να λαμβάνονται υπόψη οι εξής τουλάχιστον παράμετροι:
 Στοιχεία


text:
του οχήματος, όπως π.χ. το μεταξόνιο, το πλάτος του πέλματος των ελαστικών και οι ανηρτημένες/μη ανηρτημένες μάζες, η θέση του κέντρου βάρους του οχήματος, η παραμόρφωση και η επαναφορά και το μέτρο ελαστικότητας της ανάρτησης του οχήματος, λαμβανομένης υπόψη της μη γραμμικότητας, τα κάθετα και τα οριζόντια μέτρα ελαστικότητας των ελαστικών, η στρέψη της υπερκατασκευής, η θέση του κέντρου κύλισης των αξόνων.
 4. Εγκυρότητα της μεθόδου υπολογισμού
 4.1.
 Η τεχνική υπηρεσία δέχεται την εγκυρότητα της μεθόδου υπολογισμού, π.χ. βάσει συγκρίσιμης δοκιμής παρόμοιου οχήματος.
 ΠΑΡΑΡΤΗΜΑ 4
 ΕΠΕΞΗΓΗΜΑΤΙΚΑ ΔΙΑΓΡΑΜΜΑΤΑ
 Εικόνα 1
 Πρόσβαση στις θύρες επιβατών
 (βλέπε παράρτημα 3, σημείο 7.7.1)
 Μέτρο δοκιμής 1
 Μέτρο δοκιμής 2
 Εικόνα 2
 Πρόσβαση στις θύρες επιβατών
 (βλέπε παράρτημα 3, σημείο 7.7.1.4)
 Εικόνα 3
 Προσδιορισμός απρόσκοπτης πρόσβασης στις θύρες
 (βλέπε παράρτημα 3, σημείο 7.7.1.9.1)
 Εικόνα 4
 Προσδιορισμός απρόσκοπτης πρόσβασης στις θύρες
 (βλέπε παράρτημα 3, σημείο 7.7.1.9.2)
 Εικόνα 5
 Πρόσβαση στις θύρες κινδύνου
 (βλέπε παράρτημα 3, σημείο 7.7.2)
 Εικόνα 6
 Διάδρομοι
 (βλέπε παράρτημα 3, σημείο 7.7.5)
 Εικόνα 7
 Όρια διαδρόμου εμπρός
 (βλέπε παράρτημα 3, σημείο 7.7.5.1.1.1)
 Εικόνα 8
 Βαθμίδες επιβατών
 (βλέπε παράρτημα 3, σημείο 7.7.7)
 Εικόνα 9
 Πλάτος καθισμάτων επιβατών
 (βλέπε παράρτημα 3, σημείο 7.7.8.1)
 Εικόνα 9α
 Πλάτος καθισμάτων επιβατών
 (βλέπε παράρτημα 3, σημείο 7.7.8.1.3)
 Εικόνα 10
 Επιτρεπόμενη προεξοχή στο ύψος του ώμου
 Εγκάρσια τομή του ελάχιστου διατιθέμενου χώρου στο ύψος του ώμου για κάθισμα προσκείμενο στο τοίχωμα του οχήματος
 (βλέπε παράρτημα 3, σημείο 7.7.8.1.4)
 Εικόνα 11α
 Βάθος και ύψος μαξιλαριού καθίσματος
 (βλέπε παράρτημα 3, σημεία 7.7.8.2 και 7.7.8.3)
 Εικόνα 11β
 Χώρος για τα πόδια των καθήμενων επιβατών πίσω από καθίσματα ή σε καθίσματα προς το διάδρομο
 (βλέπε παράρτημα 3, σημείο 7.7.8.5.2)
 Εικόνα 12
 Απόσταση μεταξύ καθισμάτων
 (βλέπε παράρτημα 3, σημείο 7.7.8.4)
 Εικόνα 13
 Χώρος για καθήμενους επιβάτες πίσω από χωρίσματα ή άλλα άκαμπτα στοιχεία εκτός των καθισμάτων
 (βλέπε παράρτημα 3, σημείο 7.7.8.5.1)
 Εικόνα 14
 Επιτρεπόμενη προεξοχή σε χώρο πάνω από το κάθισμα
 Εγκάρσια τομή του ελάχιστου ελεύθερου χώρου επάνω από θέση καθήμενου προσκείμενη σε τοίχωμα του οχήματος
 (βλέπε παράρτημα 3, σημείο 7.7.8.6.3.1)
 Εικόνα 15
 Επιτρεπόμενη προεξοχή επάνω από θέση καθημένου
 (βλέπε παράρτημα 3, σημείο 7.7.8.6.3.2)
 Εικόνα 16
 Επιτρεπόμενη προεξοχή στο κάτω τμήμα του χώρου του επιβάτη
 (βλέπε παράρτημα 3, σημείο 7.7.8.6.3.3)
 Εικόνα 17
 Επιτρεπόμενη προεξοχή στα πίσω γωνιακά καθίσματα
 Κάτοψη του προδιαγραφόμενου χώρου του καθίσματος (δύο πλευρικά καθίσματα πίσω)
 (βλέπε παράρτημα 3, σημείο 7.7.8.6.3.4)
 Εικόνα 18
 Επιτρεπόμενη προεξοχή του θόλου ενός τροχού μη επεκτεινόμενη πέραν της κατακόρυφης διαμέσου του πλευρικού καθίσματος
 (βλέπε παράρτημα 3, σημείο 7.7.8.6.4.2.1)
 Εικόνα 19
 Επιτρεπόμενη προεξοχή του θόλου ενός τροχού επεκτεινόμενη πέραν της κατακόρυφης διαμέσου του πλευρικού καθίσματος
 (βλέπε παράρτημα 3, σημείο 7.7.8.6.4.2.2)
 Εικόνα 20
 Διάταξη δοκιμής για την τοποθέτηση χειρολαβών
 (βλέπε παράρτημα 3, σημείο 7.11.2.1)
 Εικόνα 21
 Αναπηρική πολυθρόνα αναφοράς
 (βλέπε παράρτημα 8, σημείο 3.6.4)
 Εικόνα 22
 Ελάχιστος ελεύθερος χώρος για τους χρήστες αναπηρικής πολυθρόνας στο χώρο αναπηρικής πολυθρόνας
 (βλέπε παράρτημα 8, σημείο 3.6.1)
 Εικόνα 23
 Σύμβολα προσβασιμότητας
 (βλέπε παράρτημα 8, σημεία 3.2.8 και 3.6.6)
 Εικόνα 23 Α
 Εικονόγραμμα για χρήστες αναπηρικής πολυθρόνας
 Εικόνα 23 Β
 Εικονόγραμμα για επιβάτες με μειωμένη κινητικότητα εκτός των χρηστών αναπηρικής πολυθρόνας
 Εικόνα 24
 (Δεσμευμένο)
 Εικόνα 25


text:
Χώρος για τα πόδια των επιβατών
 (βλέπε παράρτημα 3, σημείο 7.7.1.6)
 Εικόνα 26
 Πρόσβαση στις καταπακτές διαφυγής οροφής
 (βλέπε παράρτημα 3, σημείο 7.7.4.1.1)
 Εικόνα 27
 Πρόσβαση στη θύρα του οδηγού
 (βλέπε παράρτημα 3, σημείο 7.6.1.7.2)
 Εικόνα 28
 Πρόσβαση στη θύρα του οδηγού
 (βλέπε παράρτημα 3, σημείο 7.6.1.9.3)
 Εικόνα 29
 Παράδειγμα ερεισίνωτου για αναπηρική πολυθρόνα με την όψη προς τα πίσω
 (βλέπε παράρτημα 8, σημείο 3.8.6)
 (1) Για οχήματα των κλάσεων Α ή Β, το κάτω χώρισμα μπορεί να μετακινείται οριζόντια σε σχέση με το άνω υπό τον όρο ότι μετακινείται προς την αυτή κατεύθυνση.
 (2) Το ύψος του άνω κυλίνδρου και στην περίπτωση αυτή το συνολικό ύψος μπορούν να μειωθούν κατά 100 mm σε οιοδήποτε σημείο του διαδρόμου πίσω από:
 α)
 ένα εγκάρσιο επίπεδο ευρισκόμενο 1,5 m μπροστά από τη διάμεσο του πίσω άξονα (του πλέον εμπρός ευρισκόμενου πίσω άξονα στην περίπτωση οχημάτων με περισσότερους του ενός πίσω άξονες) και
 β)
 ένα εγκάρσιο κατακόρυφο επίπεδο βρισκόμενο στην πίσω ακμή της πλέον οπίσθιας θύρας επιβατών, εφόσον υπάρχουν περισσότερες από μία θύρες επιβατών.
 (3) Η διάμετρος του κατώτερου κυλίνδρου μπορεί να μειωθεί από 450 mm σε 400 mm σε οιοδήποτε μέρος του διαδρόμου πίσω από το πλέον εμπρόσθιο των ακόλουθων δύο επιπέδων:
 α)
 ένα εγκάρσιο κατακόρυφο επίπεδο ευρισκόμενο 1,5 m μπροστά από τη διάμεσο του πίσω άξονα (του πλέον εμπρός ευρισκόμενου πίσω άξονα στην περίπτωση οχημάτων με περισσότερους του ενός πίσω άξονες) και
 β)
 ένα εγκάρσιο κατακόρυφο επίπεδο ευρισκόμενο στην πίσω ακμή της πλέον οπίσθιας θύρας επιβατών ανάμεσα στους άξονες.
 Για τους σκοπούς των ανωτέρω, κάθε άκαμπτο τμήμα αρθρωτού οχήματος θα εξετάζεται ξεχωριστά.
 (4) 220 mm στην περίπτωση των πλευρικά κινούμενων καθισμάτων (βλέπε σημείο 7.7.5.3).
 (5) Το συνολικό ύψος της διάταξης μέτρησης μπορεί να ελαττωθεί (ελαττώνοντας το ύψος του κατώτερου κυλίνδρου):
 α)
 από 1 800 mm σε 1 680 mm σε οποιοδήποτε σημείο του διαδρόμου του κάτω ορόφου πίσω από εγκάρσιο κατακόρυφο επίπεδο το οποίο απέχει 1 500 mm εμπρός από το κέντρο του οπίσθιου άξονα (του πλησιέστερου προς τα εμπρός στην περίπτωση οχημάτων με περισσότερους του ενός οπίσθιους άξονες),
 β)
 από 1 800 mm σε 1 770 mm στην περίπτωση θύρας επιβατών που ευρίσκεται εμπρός από τον εμπρόσθιο άξονα σε οποιοδήποτε σημείο του διαδρόμου που περιέχεται μεταξύ δύο εγκάρσιων κατακόρυφων επιπέδων που απέχουν 800 mm εμπρός και πίσω από την κεντρική γραμμή του εμπρόσθιου άξονα.
 (6) 230 mm για οχήματα χωρητικότητας έως 22 επιβατών.
 (7) 700 mm για τις θύρες κινδύνου.
 1 500 mm στην περίπτωση θύρας κινδύνου στον επάνω όροφο διώροφου οχήματος.
 850 mm στην περίπτωση θύρας κινδύνου στον κάτω όροφο διώροφου οχήματος.
 (8) 430 mm για οχήματα μόνο με μηχανική ανάρτηση.
 (9) Για μία τουλάχιστον θύρα επιβατών, 400 mm για άλλες θύρες επιβατών.
 (10) 300 mm για βαθμίδες σε θύρα πίσω από τον πλέον οπίσθιο άξονα.
 (11) 250 mm σε διαδρόμους οχημάτων χωρητικότητας έως 22 επιβατών.
 (12) 225 για την κλάση III.
 (13) 350 mm στους θόλους των τροχών και το διαμέρισμα κινητήρα.
 (14) 400 mm στα οχήματα των κλάσεων II και III.
 ΠΑΡΑΡΤΗΜΑ 5
 (Δεσμευμένο)
 ΠΑΡΑΡΤΗΜΑ 6
 Οδηγίες